Hudáček pomohol asistenciou Libercu k triumfu

PRAHA. Druhý tím českej najvyššej hokejovej súťaže BK Mladá Boleslav podľahol doma Libercu 1:2 v sobotňajšom zápase 17. kola a nevyužil príležitosť aspoň na jeden deň poskočiť pred Spartu Praha na čelo tabuľky. Asistenciou k tomu prispel aj slovenský útočník Libor Hudáček. Severočesi sú na 7. mieste, no vo vyrovnanej lige strácajú iba štyri body na lídra. Česká hokejová liga 2019/2020 - 17. kolo - výsledky - sobota Góly: 2. Hrňa, 37. Vrána Góly: 6. Stránsky - 23. Birner (L. HUDÁČEK), 30. Knot


Poslanci o parkovaní v Bratislave opäť nerozhodli, rokovanie odložili

Primátor Nesrovnal je z rozhodnutia poslancov sklamaný.

BRATISLAVA. Celomestská parkovacia politika v Bratislave ostáva naďalej v platnosti len na papieri. Mestskí poslanci totiž na svojom stredajšom zasadnutí nerozhodli o dodatku štatútu hlavného mesta, ktorý upravuje deľbu kompetencií magistrátu a bratislavských mestských častí, vo veci užívania komunikácií I. až IV. triedy. Na návrh mestského poslanca Jána Hrčku tento bod presunuli na máj. Bratislavský primátor Ivo Nesrovnal je z tohto rozhodnutia poslancov sklamaný. Poslanec Hrčka tvrdí, že na 85 percent sú veci ohľadom parkovania dorokované, a je to podľa neho na najlepšej ceste. "Avšak nie je dorokované prerozdelenie financií v zmysle štatútu, ktoré s tým síce priamo nesúvisí, ale desať rokov všetci vedia, že je to nespravodlivé. Pokiaľ sa to nespojí teraz, už sa to ďalších desať rokov nevyrieši," vysvetlil Hrčka prečo navrhoval tento bod presunúť na máj. Dúfa, že sa dovtedy podarí financovanie dorokovať. Primátor Nesrovnal vníma stredajšie rozhodnutie mestského zastupiteľstva za krok späť pre Bratislavu. Podľa jeho slov hlavné mesto potrebuje parkovaciu politiku. "Títo poslanci schválili nariadenie o parkovaní v decembri a títo istí poslanci to svojím stredajším hlasovaním popreli. Je to absolútne nepochopiteľné, lebo ten dôvod, ktorý pomenovali, je pokrytecký a vôbec s parkovaním nesúvisí. Je to iná vec. Neschopnosť bratislavských starostov sa dohodnúť," povedal primátor. Ako potkol, dodatok k štatútu si podľa neho poslanci zobrali ako rukojemníka svojich politických ambícií. "Mám pocit, že sme sa priblížili k voľbám," poznamenal Nesrovnal. Všetko bolo podľa jeho slov dohodnuté, no ráno sa to otočilo. O konsenzus sa však chce naďalej uchádzať. Mestskí poslanci mali pritom na stole pozmeňujúci návrh. Starosta Petržalky a mestský poslanec Vladimír Bajan vysvetlil, že jeho zámerom bolo, aby všetky vybraté pokuty a poplatky zostali pre potreby parkovacej politiky. "Druhá vec je, že žiadame zmenu organizačného poriadku mestskej polície, kde by vznikla dopravná polícia. Nejaký prvok mestskej polície, ktorý bude mať výlučne na starosti parkovanie," podotkol Bajan. Mestskí poslanci však upozornili na nedostatok mestských policajtov v hlavnom meste a potrebu vyriešenia tohto problému. Tento deficit potvrdil aj náčelník mestskej polície. "Musí sa preto urobiť iný nábor, iná mzda a motivácia," podotkol Bajan. Dodatok k štatútu upravuje deľbu kompetencií hlavného mesta a bratislavských mestských častí vo veci užívania komunikácií I. až IV. triedy. Zároveň splnomocňuje mestské časti schváliť všeobecne záväzné nariadenie v miestnom zastupiteľstve. Jeho obsahom bude najmä úprava výšky úhrady za dočasné parkovanie, spôsob platenia úhrady a preukázania jej zaplatenia. Prijatie tohto dodatku je podľa Nesrovnala posledný úkon, aby sa nové pravidlá parkovania v Bratislave stali realitou. Mestskí poslanci pritom schválili začiatkom decembra 2016 zavedenie jednotnej parkovacej politiky v Bratislave od marca tohto roka.


Slovenská ekonomika má budúci rok rásť ešte rýchlejšie

Zlepšiť by sa mala aj situácia na trhu práce.

BRATISLAVA. Slovenská ekonomika by mala v tomto roku rásť tempom 3,4 percenta. V budúcom roku by mal rast hrubého domáceho produktu (HDP) dosiahnuť 4,3 percenta, v roku 2019 by mal zrýchliť na 4,7 percenta. Vyplýva to z najnovšej strednodobej predikcie Národnej banky Slovenska (NBS). Slovenská centrálna banka tak zlepšila odhad rastu slovenského hospodárstva pre tento aj ďalšie roky, a to zhodne o 0,1 percentuálneho bodu (p.b.). V predchádzajúcej prognóze očakávala rast ekonomiky pre tento rok na úrovni 3,3 percenta a v budúcom roku na úrovni 4,2 percenta. "Makroekonomický vývoj podporený celosvetovým oživením a zlepšovaním indikátorov dôvery je priaznivejší, ako sa predpokladalo. Tým je pozitívne ovplyvnený aj trh práce. Zároveň rastúci dopyt v globálnom meradle spôsobí nárast cien komodít, ktoré sa premietajú do vyššej inflácie," skonštatoval na utorkovej tlačovej konferencii guvernér NBS Jozef Makúch. Vplyv na prognózu má podľa guvernéra oživenie exportu, ale aj investície. NBS do prognózy zapracovala priaznivejší zahraničný dopyt. Národná banka tiež upozornila, že spotreba z roka na rok výraznejšie podporuje ekonomický rast. "Aktuálne údaje o vývoji slovenskej ekonomiky sú priaznivé. Silnejšia investičná aktivita preto predstavuje hlavný zdroj zrýchlenia ekonomiky SR v celom horizonte predikcie v porovnaní so septembrovou prognózou," doplnil Makúch. Inflácia za rok 2017 by mala byť na úrovni percenta. V budúcom roku by mala dosiahnuť úroveň 2,4 percenta a v roku 2019 má byť na úrovni 2 percent. "Dynamika spotrebiteľských cien by sa mala zrýchliť. Predstavuje to dosť významnú revíziu smerom nahor o 0,4 p.b. v budúcom roku. Rast spotrebiteľských cien by však nemal pôsobiť výrazne tlmiaco na spotrebu domácností, nakoľko sa predpokladá vplyvom priaznivého trhu práce rast disponibilného príjmu a mierne zníženie miery úspor," skonštatoval Makúch. Ako ďalej vyplýva z predikcie, zlepšiť by sa mala aj situácia na trhu práce. V tomto roku by sa mal zrýchliť rast zamestnanosti o 0,1 p.b. na 2,2 percenta, v budúcom roku by mal jej rast dosiahnuť 1,7 percenta a v roku 2019 by mala predstavovať 1,2 percenta. NBS predpokladá mieru nezamestnanosti v tomto roku na úrovni 8,2 percenta, v roku 2018 by mala dosiahnuť 7,5 percenta a v roku 2019 by mala dosiahnuť 6,8 percenta. V budúcom roku, ako aj v roku 2019 očakáva NBS zrýchlenie rastu reálnych aj nominálnych miezd. Deficit verejných financií by mal v tomto roku dosiahnuť úroveň 1,4 percenta HDP, NBS oproti predošlej predikcii nezmenila vývoj deficitu. V budúcom roku by mal deficit klesnúť na 0,9 percenta a v roku 2019 na 0,4 percenta HDP.


Zomrel bývalý cyperský prezident Dimitris Christofias

Prezidentom Cypru bol v rokoch 2008 až 2013.

NIKÓZIA. Vo veku 72 rokov zomrel v piatok bývalý cyperský prezident Dimitris Christofias. Oznámil to súčasný cyperský prezident Nikos Anastasiadis s tým, že správa o Christofiasovom skone ho "hlboko zarmútila". Anastasiadis podľa agentúry AP uviedol, že aj keď zastávali s Christofiasom odlišné politické postoje, jeho predchodca v úrade robil to, čo považoval za najlepšie pre svoju krajinu. Dodal, že Christofiasa sužovalo v ostatných rokoch chatrné zdravie a jeho rodine vyslovil úprimnú sústrasť. Christofias bol v kritickom stave od mája, keď ho hospitalizovali pre vážne problémy s dýchaním. Prezidentom Cypru bol v rokoch 2008-2013, pričom viac ako dve desaťročia (1988-2009) šéfoval ako generálny tajomník cyperskej Pokrokovej strane pracujúceho ľudu (AKEL) s komunistickými koreňmi. Po tom, ako sa mu v roku 2013 skončil prezidentský mandát, sa z dôvodu neúspechu svojej finančnej politiky o druhé funkčné obdobie už neuchádzal. V úrade ho tak vystriedal práve Anastasiadis, líder konzervatívnej strany Demokratické zhromaždenie.


Chorváti zverejnili nomináciu na duel proti Slovensku, nechýba Modrič

Nominácia SR

Prečo bez Stocha?

Nominácia CRO

Nominácia HUN

V nominácii figurujú aj Perišič či Lovren.

BRATISLAVA. Tréner chorvátskej futbalovej reprezentácie Zlatko Dalič nominoval 23 hráčov na blížiace sa zápasy proti Slovensku (6. septembra v Trnave) a Azerbajdžanu (9. septembra v Baku) v E-skupine kvalifikácie o postup na budúcoročné majstrovstvá Európy. V tíme vicemajstrov sveta z vlaňajšieho svetového šampionátu v Rusku nechýba krídelník Interu Miláno Ivan Perišič, stopér Dejan Lovren z FC Liverpool či špičkoví záložníci zo španielskej Primera División - stále úradujúci najlepší futbalista sveta Luka Modrič z Realu Madrid a Ivan Rakitič z FC Barcelona. Nováčikom v menoslove reprezentačného A-mužstva je Mislav Oršič z Dinama Záhreb. Iba medzi náhradníkmi sa nachádza útočník nemeckého Hoffenheimu Andrej Kramarič, ktorý sa stále nedostal z problémov s kolenom. Brankári: Lovre Kalinič (Aston Villa/Angl.), Dominik Livakovič (Dinamo Záhreb), Simon Sluga (Luton Town/Angl.) Obrancovia: Domagoj Vida (Besiktas Istanbul/Tur.), Dejan Lovren (FC Liverpool/Angl.), Tin Jedvaj (Bayer Leverkusen/Nem.), Matej Mitrovič (FC Bruggy/Belg.), Borna Barišič (Glasgow Rangers/Škót.), Karlo Bartolec (FC Kodaň/Dán.), Mile Škorič (NK Osijek), Dario Melnjak (Caykur Rizespor/Tur.) Stredopoliari: Luka Modrič (Real Madrid/Šp.), Ivan Rakitič (FC Barcelona/Šp.), Mateo Kovačič (FC Chelsea/Angl.), Milan Badelj (AC Fiorentina/Tal.), Marcelo Brozovič (Inter Miláno/Tal.), Mario Pašalič (Atalanta Bergamo/Tal.), Nikola Vlašič (CSKA Moskva/Rus.) Útočníci: Ivan Perišič (Bayern Mníchov/Nem.), Ante Rebič (Eintracht Frankfurt/Nem.), Josip Brekalo (VfL Wolfsburg/Nem.), Bruno Petkovič (Dinamo Záhreb), Mislav Oršič (Dinamo Záhreb)


Rusko podporilo Izrael v sýrskom spore s Iránom

Rusko vyzvalo na odsun vojakov z juhozápadnej Sýrie pri hraniciach s Izraelom.

MOSKVA. V Moskve vo štvrtok rokovali ministri obrany Ruska a Izraela, Sergej Šojgu a Avigdor Lieberman, informovala agentúra DPA. Rusko v sýrskom spore Izraela s Iránom nepriamo podporuje Tel Aviv, ktorého cieľom je vytlačiť iránskych vojakov z oblasti v južnej Sýrii, hraničiacej s Izraelom. Ako vo svojej správe píše DPA, Rusko si udržiava dobré vzťahy s oboma regionálnymi rivalmi - Izraelom i Iránom, a tiež poskytuje vojenskú podporu sýrskej vláde v multilaterálnej občianskej vojne tejto krajiny. "Izrael oceňuje, že Rusko chápe naše bezpečnostné potreby, najmä situáciu na našej severnej hranici," povedal Lieberman Šojguovi. Štvrtkové stretnutie v Moskve trvalo vyše hodinu a pol a týkalo sa bezpečnostných otázok medzi týmito dvoma krajinami, ako aj úsilia Izraela "zabrániť Iránu, aby si zriadil základne v Sýrii", uvádza sa vo vyhlásení kancelárie izraelského ministra obrany. Rusko v stredu vyzvalo na odsun zahraničných vojakov z juhozápadnej Sýrie pri izraelských hraniciach bez toho, aby priamo spomenulo Irán. V súlade s platnými medzinárodnými dohodami musia túto zónu opustiť všetky zahraničné ozbrojené sily. Na tlačovej konferencii v Moskve to povedal ruský minister zahraničných vecí Sergej Lavrov. Dodal, že Rusko na tejto otázke pracuje so Spojenými štátmi a Jordánskom. Izraelský premiér Benjamin Netanjahu tento týždeň vyhlásil, že Irán by mal opustiť celú Sýriu, pretože iránske rakety s dlhým doletom ohrozujú bezpečnosť Izraela.


Futbalisti Marseille prehrali v 1. kole nového ročníka so Stade Reims

PARÍŽ. Futbalisti Olympique Marseille prehrali v úvodnom sobotňajšom zápase 1. kola francúzskej Ligue 1 so Stade Reims 0:2. Ligue 1 2019/2029: Výsledky zápasov 1. kola - sumáre Góly: 34. Tavares (11 m) - 6. Hamouma, 11. Aholou Góly: 33. Hérelle, 90+5. Dante - 81. Akolo, ČK: 27- Gnahore (Amines) Gól: 6. Morel, ČK: 89. Tait (rennes) Góly: 2. Reine-Adélaide, 33. Perreira Lage, 45. Mangani 4. de Préville Góly: 25. Autret - 89. Koulouris Góly: 58. Dia, 90. Suk Hyun Jun


NHL suspendovala Kuznecova za kokaínovú aféru, nezahrá si tri zápasy

Ruský hokejista nedostane žiadny finančný trest.

WASHINGTON. Ruský hokejista Jevgenij Kuznecov z Washingtonu Capitals spoznal trest od vedenia NHL za užívanie kokaínu. Útočník Washingtonu Capitals si v profilige nezahrá tri zápasy. Kuznecova pozitívne testovali po májových MS na Slovensku a za porušenie antidopingových pravidiel dostal od Medzinárodnej hokejovej federácie (IIHF) stop na štyri roky. Na jeho kariéru v NHL však toto rozhodnutie vplyv nemá. Vedenie zámorskej ligy zároveň informovalo, že Kuznecov nedostane žiadny finančný trest. Podľa komisára Garyho Bettmana ale podstúpi zvýšený počet testov na zakázané látky. Správu priniesla agentúra AP.


Podiel firiem, ktoré nevedia nájsť kvalifikovaných ľudí,sa zvyšuje

Nedostatok odborne vzdelaných mladých ľudí sa stáva nočnou morou nejedného zamestnávateľa, myslí si to prezident AZZZ Tomáš Malatinský.

BRATISLAVA. Slovensko trpí vysokou nezamestnanosťou absolventov - mladých ľudí, ale aj starších ľudí - v preddôchodkovom veku. Uviedol to v Bratislave na konferencii Asociácie zamestnávateľských zväzov a združení (AZZZ) SR o nedostatku kvalifikovanej pracovnej sily v SR prezident AZZZ Tomáš Malatinský. "Podľa aktuálnych prognóz ústredia práce sa nezamestnanosť na Slovensku neustále znižuje, ale podiel firiem, ktoré nevedia nájsť kvalifikovaných ľudí, sa rapídne zvyšuje. Podľa aktuálnych februárových štatistík máme na Slovensku vyše 260.000 nezamestnaných, z nich však 83.000 ľudí má len základné a možno aj nedokončené základné vzdelanie. Približne podobný počet ľudí nemá ani stredoškolské vzdelanie," spresnil. V podnikoch na Slovensku je podľa neho však dopyt po kvalifikovanejšej pracovnej sile. "Nedostatok odborne vzdelaných mladých ľudí sa preto stáva našou nočnou morou. Dopyt zamestnávateľov po technicky vzdelaných absolventoch každým rokom rastie, ale zo školských lavíc ich vychádza čoraz menej. Tým sa len zvyšuje priepasť medzi prepojením vzdelávacieho systému a trhom práce. Uvedomujeme si totiž, že bez vzdelania, vzdelanosti a pri nedostatku pracovníkov je veľké riziko straty konkurencieschopnosti," podčiarkol. Podniky v SR podľa jeho slov hovoria o riziku utlmenia investičných aktivít, čo je veľkou brzdou ďalšieho rastu. "Jedným z hlavných dôvodov nedostatku kvalifikovanej pracovnej sily je práve súčasný stav vzdelávacieho systému, ktorý nereflektuje potreby zamestnávateľov trhu práce. Kvalita absolventov hlboko klesá a ich štruktúra absolútne nezodpovedá potrebám, ktoré sú žiadané," zdôraznil. Zúfalý stav je podľa Malatinského však aj v oblasti tradičných remesiel, ako je murár, tesár či klampiar, ktoré sú dlhodobo z hľadiska počtu absolventov poddimenzované. Verejné peniaze, ktoré sa investujú do vzdelávania a prípravy, sa podľa neho daňovým poplatníkom nevracajú vo forme kvalitných absolventov. "Financujeme základné školy, z ktorých drvivá väčšina deviatakov smeruje na preplnené gymnáziá, financujeme stredné a vysoké školy s nepotrebnými odbormi, ktorých absolventi si nemôžu nájsť prácu. Následne financujeme rôzne formy rekvalifikácie a v konečnom dôsledku z našich daní vyplácame aj sociálne dávky pre stále veľkú skupinu nezamestnaných," podotkol Malatinský. Školstvo by malo podľa jeho slov pripraviť ľudí tak, aby po skončení školy nepotrebovali rekvalifikáciu. "Ako vhodný nástroj motivácie škôl pripravovať ľudí pre potreby trhu práce vidíme zohľadniť pri ich financovaní uplatnenie ich absolventov v odboroch, ktoré študovali. Ak je vysoká neuplatniteľnosť, tak aj financovanie príslušných odborov by malo byť menšie alebo žiadne," doplnil. Slovenské školstvo podľa Malatinského viac ako 25 rokov stagnuje. "Zmeny v ňom by sme mali preto uskutočňovať citlivo, ale zároveň rázne. Alternatívnym riešením by mohlo byť zvýšenie normatívneho financovania pre študijné odbory, ktoré na trhu práce nie sú a chýbajú. Ako súčasť reformy odborného vzdelávania vidíme implementáciu systému duálneho vzdelávania, na ktorom sa aj ako zamestnávatelia aktívne zúčastňujeme. Vypuklé problémy pri ňom však máme s propagáciou tohto duálneho vzdelávania. Chýbajú tiež deti, ktoré by do tohto vzdelávania išli v počte, v akom by sme si ako zamestnávatelia želali," dodal Malatinský.


S&P znížila úverový rating Brazílie hlbšie do špekulatívneho pásma

Agentúra povedala, že po vlaňajších voľbách hrozí Brazílii väčšia politická neistota.

SAO PAULO. Medzinárodná agentúra Standard & Poor's (S&P) znížila úverový rating Brazílie hlbšie do špekulatívneho pásma. Odôvodnila to väčšími pochybnosťami o výsledkoch októbrových prezidentských volieb a odkladom reformy nákladného dôchodkového systému, ktorá je životne dôležitá pre redukciu jej obrovského fiškálneho deficitu. S&P znížila rating dlhodobých záväzkov Brazílie na BB- z BB, čo je až tri stupne pod investičným pásmom. Výhľad ratingu je stabilný. Agentúra uviedla, že po vlaňajších voľbách hrozí Brazílii väčšia politická neistota. Podľa S&P Brazília dosiahla pomalší pokrok, ako sa očakávalo, pri zavádzaní potrebnej legislatívy na korekciu štrukturálnych fiškálnych nedostatkov a rastúcej zadlženosti. Chýbajúca politická podpora pre opravné ekonomické opatrenia znižuje vyhliadky krajiny na solídnu a rýchlu reakciu. Brazílsky minister financií Henrique Meirelles sa stretol s ratingovými agentúrami a pokúsil sa odvrátiť zhoršenie ratingu po tom, ako vláda odložila na februári hlasovanie o dôchodkovej reforme, ktoré sa pôvodne očakávalo už minulý rok. Aj agentúry Moody's Investors Service a Fitch Ratings udelili Brazílii nízke ratingové známky, dva stupne pod investičným pásmom.


Slovák najprv prespal v byte olympijskej víťazky, potom ju okradol

VIEDEŇ. Na tri roky za mreže poslal dnes Krajinský súd vo Viedni 40-ročného Slováka, ktorý sa vlani v lete vlámal do bytu svetoznámej nemeckej lyžiarky, trojnásobnej olympijskej šampiónky Marie Höflovej-Rieschovej v rakúskom Kitzbüheli. Páchateľ 8. augusta 2016 vyliezol za pomoci rebríka na balkón spomínaného bytu a cez otvorené balkónové dvere sa dostal do samotného interiéru. Obžalovaný sa k trestnej činnosti priznal a ako motív uviedol svoju drogovú závislosť. Aj keď Slovák, ktorý prisľúbil poškodeným po odpykaní si trestu náhradu spôsobenej škody, verdikt súdu akceptoval, rozsudok ešte nie je právoplatný, pretože prokurátorke sa nejavil ako dostatočný a avizovala odvolanie. Ani niekdajšia špičková slalomárka, ani jej manžel sa v tom čase nezdržiavali v rakúskej spolkovej krajine Tirolsko, čo nepozvaný hosť využil na maximálne využitie pohodlia a prenocovanie v byte. Na druhý deň ho opustil podľa žaloby s odcudzeným kufrom a slnečnými okuliarmi v celkovej hodnote 10.000 eur, podľa samotného páchateľa iba so zimnou bundou. Na stopu páchateľa priviedla políciu vzorka jeho DNA zanechaná na vreckovke v byte, ktorý "navštívil". Muža, ktorý cestoval predtým po Európe a mal na konte už štyri odsudzujúce rozsudky, zadržala na základe európskeho zatykača v októbri minulého roka slovenská polícia. Slovenská republika muža následne vydala na trestné stíhanie do alpskej republiky, kde mal najneskôr od augusta 2011 na rováši vlámania do bytových a kancelárskych priestorov, ako aj obchodných prevádzok v Salzbursku, Tirolsku, ako aj hlavnom meste - Viedni.


Praženková podala návrh na začatie disciplinárneho konania voči bratislavskému sudcovi

BRATISLAVA. Predsedníčka Súdnej rady Lenka Praženková podala návrh na začatie disciplinárneho konania voči sudcovi Okresného súdu Bratislava I. Ako uviedla hovorkyňa Kancelárie Súdnej rady Veronika Müller, predsedníčka vidí závažný dôvod v osobnej integrite daného sudcu. Dodala, že sudca mal po úkonoch orgánov činných v trestnom konaní, ako aj následnej medializácii, primeraný priestor na to, aby sa vyjadril k danej veci, ktorá „závažným spôsobom narúša dôveryhodnosť justície". Podľa Praženkovej sudca týmto prestal spĺňať predpoklady sudcovskej spôsobilosti, ktorými sú morálny štandard a integrita sudcu. Pravdepodobne ide o sudcu Vladimíra Sklenku. O jeho údajnom disciplinárom konaní dnes informovala televízia Markíza na svojom spravodajskom portáli tvnoviny.sk. Predsedníčka súdnej rady navrhla disciplinárnemu senátu odvolanie z funkcie sudcu a súčasne aj pozastavenie výkonu funkcie sudcu. Ako uviedla Markíza, sudca Vladimír Sklenka mal byť v kontakte s mafiánskym podnikateľom Marianom Kočnerom, spolu si mali vymeniť cez aplikáciu Threemu viac ako šesťtisíc správ. Kočner je obžalovaný z vraždy novinára Jána Kuciaka a jeho snúbenice Martiny Kušnírovej.


Mladé Slovenky zdolali aj Macedónsko a bojujú o postup

Najlepšou strelkyňou tímu bola Soňa Svetlíková.

DUBLIN. Slovenské basketbalové reprezentantky do 18 rokov zvíťazili v zápase D-skupiny B-divízie majstrovstiev Európy nad Macedónskom vysoko 76:41, keď už cez polčas viedli 36:17. Najlepšou strelkyňou tímu trénera Tomáša Kačmarika bola s 22 bodmi Soňa Svetlíková. Ďalší zápas Sloveniek je na programe v stredu 9. augusta o 14.45 SELČ, ich súperkami budú rovesníčky z Veľkej Británie. ME do 18 rokov - B-divízia: D-skupina Najviac bodov: Svetlíková 22, Fehérová 17, Tarkovičová 13 - Andonovová a Spirovská po 8 Tomáš Kačmarik, tréner SR (zdroj: www.slovakbasket.sk): "V dnešnom zápase sme mali za cieľ súpera zdolať a zachovať si šancu bojovať o postup do najlepšej osmičky. Dominovali sme vďaka agresívnej obrane a vďaka tomu sme prvú štvrtinu vyhrali o 20 bodov. Druhá štvrtina bola z našej strany slabšia a taktiež nie som spokojný s priebehom tretej štvrtiny. Nepremieňali sme šance spod koša a trápili sme sa s trestnými hodmi. V závere zápasu sme sa zlepšili a súpera sme zdolali o 35 bodov. Napriek tomu musíme byť v ďalších zápasoch efektívnejší. Sme radi, že sa nám podarilo vyhrať a v stredu si to rozdáme s Veľkou Britániou o postupové druhé miesto. Máme málo času na regeneráciu, ale napriek tomu budeme chcieť zvíťaziť." Veľká Británia - Írsko 49:63 Moldavsko - Ukrajina 55:101


Krajiny sa na klimatickom summite dohodli upustiť od fosílnych palív

Na obnoviteľné zdroje energie chcú krajiny prejsť čo najskôr. Vypracovali detaily dohody z Paríža.

MARRAKÉŠ. Štyridsaťsedem krajín, najviac ohrozených meniacimi sa klimatickými podmienkami, sa dnes zaviazalo prejsť na výhradne obnoviteľné energetické zdroje najskôr, ako to bude možné. Spoločné vyhlásenie delegátov na záver medzinárodnej konferencie o boji proti klimatickej zmene v Maroku priniesla agentúra DPA. Išlo tak o prvé klimatické rokovania, odkedy 195 štátov sveta prijalo vlani v Paríži historickú dohodu, ktorej cieľom je udržať nárast globálnej teploty pod dvoma stupňami Celzia v porovnaní s predindustriálnym obdobím, ako aj "pokračovať v úsilí", aby tento nárast ostal pod 1,5 stupňa Celzia. Krajiny, ktoré dnes prisľúbili úplné upustenie od používania fosílnych palív, patria do tzv. Fóra klimaticky zraniteľných. Zaviazali sa tiež splniť cieľ udržania nárastu teploty pod 1,5 stupňom Celzia. Štáty rátajúce s prijatím tohto dokumentu sa podľa DPA dohodli, že "sa budú usilovať o nastolenie 100-percentnej domácej obnoviteľnej energetickej produkcie tak rýchlo, ako to bude možné". Krajiny sa tiež dohodli, že prehodnotia a upravia svoje národné plány na zníženie emisií, v súlade s plánom vlaňajšej Parížskej dohody, najneskôr do roku 2020. "Dnešný záväzok členských krajín Fóra klimaticky zraniteľných, smerujúci k úplnému prechodu hospodárstva na obnoviteľné zdroje energie, je odvážnou víziou, ktorá udáva smerovanie globálnemu úsiliu o implementáciu Parížskej dohody a k ešte rýchlejšiemu vyriešeniu klimatickej krízy," uviedol v tejto súvislosti vo vyhlásení americký viceprezident Al Gore. Iniciatívu uvítal tiež eurokomisár pre oblasť klímy a energetiky Miguel Arias Caňete, podľa ktorého poukazuje na morálne vodcovstvo. Konferencia v Marrákeši s názvom COP22 sa zameriavala na vypracovanie detailov jednotlivých cieľov, ktoré boli stanovené vlani v decembri v Paríži. Tam jednotlivé krajiny oznámili sľuby, že znížia svoje emisie tzv. skleníkových plynov. K týmto detailom patrila napríklad kontrola, či krajiny pokračujú v plnení sľubov o znižovaní emisií, ďalej určenie konkrétnych časových rámcov, a tiež zabezpečenie toho, aby bolo každý rok dostupných 100 miliárd dolárov na pomoc krajinám, ktoré sa už musia vyrovnávať s klimatickými zmenami. Rozhovory nazývané COP22, čo je skratka pre 22. zasadnutie konferencie zmluvných strán UNFCCC (Rámcového dohovoru OSN o zmene klímy), prilákali vyše 30.000 účastníkov vrátane 45 hláv štátov a 32 premiérov.


Finančná správa odhalila podvody na DPH známeho obchodného reťazca

BRATISLAVA. Finančná správa SR odhalila podvod na dani z pridanej hodnoty (DPH) známeho obchodného reťazca v hodnote 1,8 milióna eur. Firma zakladala nové spoločnosti, ktoré nemali registráciu na platenie DPH a zaregistrovanie úmyselne predlžovala. Keď sa priblížil termín registrácie za platcu DPH, firmu predali a proces zopakovali, informovala v stredu na tlačovej konferencii finančná správa. "V našej praxi sme sa prvýkrát stretli s takýmto prípadom," povedal riaditeľ Kriminálneho úradu finančnej správy Ľudovít Makó. Meno obchodného reťazca však pre pokračujúce procesné úkony nezverejnil. V spoločnosti podľa neho finančná správa vykonala akciu, pri ktorej zaistila veľké množstvo dokladov za roky 2016 - 2019. "Momentálne sme na úrovni škôd na DPH vo výške 1,8 milióna eur," priblížil Makó. Firma podľa neho zámerne pri podaní žiadosti o registráciu za platcu DPH nedodala všetky potrebné doklady, a tak získala ďalšie tri až päť mesiacov na predaj tovaru bez odvodu DPH. "Urobili to tak štyrikrát," dodal Makó. Prezidentka finančnej správy Lenka Wittenbergerová upozornila aj na úspechy pri odhaľovaní nelegálneho obchodu s tabakom a cigaretami. Za posledné dva mesiace sa finančnej správe podarilo odhaliť nelegálne sklady tabaku a výrobne cigariet, pri ktorých zaistili spolu 24 miliónov kusov cigariet, 16,5 tony tabaku, výrobnú linku a komponenty na výrobu cigariet. Celková škoda, ktorá by vznikla voči štátnemu rozpočtu v prípade uvedenia cigariet na trh, by bola 6,5 milióna eur.


Erdogan, Putin a Rúhání budú rokovať o Sýrii

Hlavným bodom rozhovorov bude nepokojná situácia v provincii Idlib.

ANKARA. V tureckej Ankare sa v pondelok stretnú prezidenti Turecka, Iránu a Ruska - Recep Tayyip Erdogan, Hasan Rúhání a Vladimir Putin -, aby prediskutovali aktuálnu situáciu v Sýrii, píše agentúra AP. Hlavným bodom rozhovorov bude nepokojná situácia v provincii Idlib v severozápadnej Sýrii, ktorá je poslednou baštou povstalcov. Prezidenti tiež budú rokovať o politickom riešení sýrskeho konfliktu. V Idlibe sa v súčasnosti relatívne darí udržiavať prímerie, ktoré po štvormesačnej ofenzíve vládnych vojsk vstúpilo do platnosti koncom augusta. V prípade vypuknutia rozsiahlejších bojov na severozápade Sýrie by hrozil masový útek civilného obyvateľstva smerom k tureckým hraniciam. Ankara už pritom na svojom území hostí 3,6 milióna utečencov zo Sýrie. Pondelkový summit v Ankare je už piatou trilaterálnou schôdzkou predstaviteľov trojice mocností, ktoré v tomto konflikte stoja na rozdielnych stranách. Rusko a Irán sú spojencami sýrskeho prezidenta Bašára Asada, zatiaľ čo Turecko podporuje sýrskych povstalcov bojujúcich voči Damasku.


Berlínska East Side Gallery sa stane pamätným miestom

Najdlhší zachovaný úsek Berlínskeho múru sa stane oficiálnym pamätníkom.

BERLÍN. Najdlhší zachovaný úsek Berlínskeho múru, pestro pomaľovaný 1,3-kilometrový pás známy ako East Side Gallery, sa stane oficiálnym pamätníkom. Magistrát v stredu rozhodol, že pozostatky múru prejdú pod správu nadácie Berlin Wall Foundation, ktorá sa zaoberá dedičstvom mesta z čias studenej vojny. "East Side Gallery tým konečne dostane štatút, ktorý jej patrí. Je to tiež potrebné pre zachovanie a údržbu tohto pamätníka," vyhlásil Daniel Wesener zo strany Zelených. Finálne schválenie prevodu vlastníctva tohto monumentu, ktorý kedysi oddeľoval Západný Berlín od zvyšku mesta, sa očakáva na budúci týždeň, informuje agentúra DPA. East Side Gallery s grafitmi z roku 1990 od rozličných medzinárodných umelcov je už zavedenou turistickou destináciou. Napriek svojmu historickému významu však lokalitu začali ohrozovať rozličné stavebné projekty. Úsek bude pravidelne čistený od nepovolaných zásahov a turistom budú ponúkané sprievodcovské služby. Komunistická Nemecká demokratická republika začala múr stavať 13. augusta 1961 za vlády Waltera Ulbrichta. Betónový múr mal celkovú dĺžku 155 kilometrov a výšku 3,6 metra. Pri pokuse o jeho prekonanie zahynulo do jeho pádu v novembri 1989 podľa rozličných zdrojov 130-200 ľudí. Podarilo sa to vyše 5000 osobám.


OBJEKTÍVNový polymér sa prechádza, ak naň svietite

Polymérový pásik by mohol pomôcť čistiť solárne články od prachu či piesku.

Má veľkosť asi kancelárskej spony a vie sa sám pohybovať. Vedci z Technologickej univerzity v Eindhovene a Kentskej štátnej univerzity vyvinuli nový materiál, ktorý sa pod vplyvom UV svetla dokáže sám zvlniť, a tým pádom aj hýbať. Polymérový pásik sa pohybuje rýchlosťou húsenice - približne pol centimetra za sekundu. Ide o prvý materiál, ktorý pretvára svetlo priamo na pohyb za pomoci fixného svetelného zdroja. Doterajšie materiály reagujúce na svetlo podľa webu Chemical and Engineering News potrebovali na pohyb nejaký stimul – napríklad teplo, vlhko či UV svetlo namierené na rôzne časti materiálu. Pásik nového polyméru sa pohybuje samostatne, ak naň kontinuálne šikmo svieti UV žiarenie. Vedci pritom nemusia kontrolovať, ktorá časť je ožiarená a kedy. Vedci vidia využitie materiálu napríklad v solárnej energetike. Keď na pásik položili zrnká piesku, polymér ich pohybom striasol. Materiál by tak mohol slúžiť napríklad na samočistiace solárne články. Mechanizmus je podľa vedcov tak silný, že by dokázal prepraviť aj väčšie objekty na ťažko dostupné miesta. Štúdiu publikovali tento týždeň v časopise Nature. DOI: 10.1038/nature22987


Kauza Transpetrol sa stále nepohla, pre zdravie obžalovaného súd opäť odročili

Najvyšší súd nariadil skúmanie jeho zdravotného stavu znalcom z odboru zdravotníctva.

BRATISLAVA. Najvyšší súd SR sa ani v stredu napokon nezaoberal kauzou Transpetrol. Pojednávanie s jedným z obžalovaných Jánom H. bolo zrušené, potvrdil hovorca Najvyššieho súdu SR Boris Urbančík. V utorok na súd doručili ospravedlnenie obžalovaného s pripojenými lekárskymi správami. Je medzi nimi potvrdenie o práceneschopnosti s tým, že od 10. apríla je v nemocnici. Keďže obžalovaný naďalej trvá na svojej účasti na verejnom zasadnutí, súd nemôže bez jeho prítomnosti rozhodnúť, dodal hovorca. Pre avizované zdravotné problémy obžalovaných Jána H. a Igora I. súd zrušil už predchádzajúce pojednávania. Najvyšší súd sa chcel odvolaniami obžalovaných zaoberať už v novembri minulého roka. Pre zdravotné problémy Jána H. vtedy súd rozhodol, že rozdelia konania voči nim na samostatné. Ján H. avizoval súdu dlhodobé zdravotné problémy spojené s prekonanou mozgovou príhodou. Pojednávanie s Ignácom I. malo byť 1. februára, ale „pre závažné zdravotné dôvody obžalovaného Ignáca I.“ bolo zrušené. Urbančík v prípade tohto obžalovaného potvrdil, že NS SR nariadil skúmanie jeho zdravotného stavu znalcom z odboru zdravotníctva. Špecializovaný trestný súd v tomto prípade vo februári 2015 uznal za vinného podnikateľa Ignáca I. aj jeho spoločníka Jána H. za pokus o obzvlášť závažný zločin podvodu spolupáchateľstvom. Ignácovi I. vymeral súd trest 11 rokov v prvej nápravno-výchovnej skupine a trojročný ochranný dohľad. Jánovi H. uložili trest päť rokov v prvej nápravno-výchovnej skupine a ochranný dohľad na jeden rok. Prvostupňový súd v odôvodnení rozsudku zdôraznil, že obaja obžalovaní úmyselne nerešpektovali zákony a stanovy spoločnosti Transpetrol. Ignác I. podľa súdu nekompromisne sledoval svoj cieľ stať sa štatutárom spoločnosti, a to za každú cenu, aj protiprávne. V jeho prípade súd nepochyboval, že zo spoločnosti Transpetrol sa pokúsil odčerpať finančné prostriedky ako istú refundáciu za to, že spoločnosť nevyplácala dividendy domnelým minoritným akcionárom na základe predbežného opatrenia súdu. „Keď sa k týmto finančným prostriedkom nevedel dostať zákonnou cestou, zvolil si cestu protizákonnú, nebezpečnú, sofistikovanú,“ zdôraznil vtedy predseda senátu. Podľa prokuratúry bolo konanie obžalovaných bezprecedentným a premysleným útokom na majetkové záujmy spoločnosti, ktorá má z hľadiska národnoštátnych záujmov SR strategický význam. Muži podľa obžaloby predstierali, že sú oprávnení konať v mene Transpetrolu – Ignác I. ako údajný predseda predstavenstva a Ján H. ako údajný člen predstavenstva, a tak uznali neexistujúce dlhy Transpetrolu voči dvom spoločnostiam. Stalo sa to 4. júna 2009 u súdnej exekútorky v Prahe, kde podpísali dva exekútorské zápisy. Transpetrol tým uznal neexistujúce dlhy voči dvom obchodným spoločnostiam. Dvojica súhlasila aj s priamou vykonateľnosťou exekučného zápisu, ak nebude dlh včas zaplatený. Dôsledkom tohto konania bolo, že na majetok Transpetrolu boli vedené exekúcie na návrh spoločností, ktorým dvojica uznala za spoločnosť dlhy. Súdy zastavili exekúcie 12. júla 2010 a zadržiavané peniaze od českých obchodných partnerov mohli byť uvoľnené. Podľa súdu hrozba škody na majetku Transpetrolu bola reálna a išlo o celkovú škodu vyše 13 173 000 eur. Svoje právo konať v mene spoločnosti odvíjali obžalovaní od mimoriadneho valného zhromaždenia, ktoré sa konalo v apríli 2009 na Vinnom jazere. Štátu hrozila strata 34-percentného podielu v spoločnosti. Po sporoch okolo tejto udalosti už právoplatne rozhodol Okresný súd Bratislava II., že to nebolo mimoriadne valné zhromaždenie. V roku 2009 Krajský súd v Žiline v ďalšom spore s Transpetrolom rozhodol, že 34-percentný balík akcií nikdy nevlastnili podnikatelia okolo Ignáca I., ale stále ich vlastnil štát.


Rozsiahly výpadok elektriny narušil prevádzku amsterdamského letiska

AMSTERDAM. Amsterdamské letisko Schiphol v nedeľu skoro ráno dočasne uzavreli po tom, ako rozsiahly výpadok elektriny zasiahol celú prevádzku jedného z najrušnejších letísk v Európe. Úrady uzavreli cesty i železničnú dopravu na Schiphol okolo 5.00 h, aby "zaistili bezpečnosť cestujúcich", oznámilo letisko na okraji holandskej metropoly. Počas výpadku nebolo možné vybavovať pasažierov pred odletmi a hlavné haly boli preplnené čakajúcimi ľuďmi, informovala agentúra Reuters. Hoci po obnovení dodávok elektriny príjazdové cesty okolo 6.30 h znova otvorili, hovorca letiska upozornil, že "vážne dôsledky" incidentu pre leteckú dopravu budú počas dňa pretrvávať. Pasažieri sa musia pripraviť na meškania i rušenie letov. Situácia ovplyvní aj iné letiská s letmi smerujúcimi do Amsterdamu. Schiphol totiž bude môcť dopoludnia prijímať len desať prichádzajúcich letov za hodinu vzhľadom na to, že prioritu dostane veľký počet lietadiel čakajúcich na odlet, uviedol hovorca. Schiphol je tretím najrušnejším európskym letiskom podľa počtu odbavených cestujúcich - po londýnskom letisku Heathrow a parížskom letisku Charla de Gaulla.


LONDÝN. Ceny americkej ropy zaznamenali v piatok pokles. Naopak, v prípade severomorskej ropy Brent sa cena posunula nahor, pričom sa priblížila k hranici 63,70 USD za barel (159 litrov). Vývoj cien totiž ovplyvnili rozličné faktory. Cena WTI reagovala na menej priaznivé údaje z americkej ekonomiky. Naopak, cenu Brentu ovplyvnilo rastúce napätie v súvislosti s Iránom a najnovšia dohoda Organizácie krajín vyvážajúcich ropu (OPEC) a ďalších producentov o predĺžení programu obmedzovania produkcie o ďalších deväť mesiacov až do konca marca budúceho roka. Cena americkej ľahkej ropy WTI s augustovým kontraktom klesla do 12.48 h SELČ oproti stredajšej uzávierke (3. 7.) o 39 centov na 56,95 USD (50,45 eura) za barel. Vo štvrtok (4. 7.) sa s ropou pre oslavy Dňa nezávislosti neobchodovalo. Cena severomorskej ropnej zmesi Brent so septembrovým kontraktom dosiahla 63,68 USD za barel. Oproti predchádzajúcej uzávierke tak vzrástla o 38 centov. V obidvoch prípadoch však ceny smerujú k najvýraznejšiemu týždennému poklesu za posledných päť týždňov.


Šoféra, ktorého zadržali po streľbe, obvinili z drogového zločinu

Naháňačka a streľba sa odohrali v stredu na Žitavskej ulici v Bratislave.

BRATISLAVA. Šoféra, ktorého policajti v stredu zadržali po naháňačke a následnej streľbe na Žitavskej ulici v Bratislave, obvinili z obzvlášť závažného zločinu nedovolenej výroby omamných a psychotropných látok. Pri domovej prehliadke mu našli metamfetamín, z ktorého by sa dalo pripraviť vyše 960 dávok. Ako agentúru SITA informoval bratislavský policajný hovorca Michal Szeiff, 49-ročný Tibor v byte v bratislavskej Vrakuni prechovával a následne aj predával drogy koncovým spotrebiteľom. Bratislavčan skončil v policajnej cele a vyšetrovateľ spracoval podnet na jeho vzatie do väzby. V prípade dokázania viny môže stráviť za mrežami až 15 rokov.


Google žaluje Uber pre krádež technológií autonómnych áut

Najnovšia žaloba vystupňuje napätie medzi bývalými spojencami.

SAN FRANCISCO. Sporná taxislužba Uber odmieta obvinenia, že vo svojich autonómnych vozidlách používa ukradnutú technológiu robotických áut Google. Waymo, sesterská firma Google, totiž minulý týždeň podala na Uber žalobu pre prezradenie dôverných informácií, priemyselnú špionáž a lakomosť. "Preverili sme tvrdenia Waymo a považujeme ich za neopodstatnený pokus pribrzdiť konkurenta," zareagoval hovorca Uberu. Spis na 28 stranách obviňuje bývalého manažéra projektu autonómnych vozidiel Google Anthonyho Levandowského z krádeže kľúčovej technológie, ktorá teraz podporuje snahu Uberu vytvoriť flotilu nezávislých taxíkov. Údajná krádež sa mala uskutočniť koncom roka 2015 tesne pred tým, ako Levandowski opustil Google a založil vlastný startup Otto. Firma vyrába kamióny, ktoré dokážu jazdiť po diaľnici bez vodiča. Uber vlani kúpil Otto za 680 miliónov dolárov (640,97 milióna eur) a Levandowski v súčasnosti dozerá na vývoj čisto autonómnych áut Uberu. Waymo sa odvoláva na dôkazy, že Levandowski pred odchodom stiahol na notebook 14-tisíc dôverných súborov, okrem iného aj výkresy dosiek integrovaných obvodov pre LiDAR, čo je sieť senzorov umožňujúcich autonómnym vozidlám orientovať sa v priestore. V žalobe ďalej uvádza, že tajné informácie ukradli aj ďalší bývalí zamestnanci Google, ktorí v súčasnosti pracujú pre Otto. Najnovšia žaloba vystupňuje napätie medzi bývalými spojencami Google a Uberom, z ktorých sa čoraz viac stávajú tvrdí konkurenti. Google svojho času investoval 258 miliónov dolárov do Uberu, jeho dcéra Waze však v súčasnosti rozširuje službu zdieľania informácií medzi motoristami, ktorá by mohla odlákať Uberu zákazníkov. Stupňujúca sa rivalita pred šiestimi mesiacmi prinútila Davida Drummonda, viceprezidenta koncernu Alphabet, ktorého súčasťou je aj Google, odstúpiť zo správnej rady Uberu.


Odchod Kaliňáka Matovičovi nestačí, je to len prvý krok v očiste politiky

BRATISLAVA. Odchod Roberta Kaliňáka (Smer-SD) z funkcie ministra vnútra podľa opozičného hnutia OĽaNO nestačí, je to len prvý krok v očiste slovenskej politiky od korupcie a prepojení na ľudí blízkych mafii. Na pondelkovej tlačovej konferencii to vyhlásil líder OĽaNO Igor Matovič s tým, že musí odstúpiť aj premiér Robert Fico (Smer-SD). Ak sa svojho postu vzdá aj Fico, len vtedy sa podľa Matoviča naplní spravodlivosť. OĽaNO tvrdí, že sa Kaliňák nikdy nemal stať ministrom. "Umožnil ľuďom prepojeným na mafiu ovládnuť vedenie elitného policajného útvaru NAKA, ktorú celých desať rokov zneužíval na boj voči bezbranným ľuďom ako Hedviga Malinová, voči statočným prokurátorom ako Vasiľ Špirko, opozičným politikom či policajtom," skonštatoval Matovič. Kaliňák podľa jeho slov zneužíval svoje postavenie na vlastné obohacovanie, zneužíval políciu v prospech koaličnej strany Smer-SD a jej sponzorov s plným vedomím premiéra Fica. Poslanec Národnej rady SR za hnutie Sme rodina Milan Krajniak považuje rezignáciu Kaliňáka za logické vyústenie toho, čo sa posledné dva týždne na politickej scéne deje. "Ale za hnutie Sme rodina môžem povedať, že kozmetické zmeny vlády už nepomôžu. Mala by odísť celá vláda," uviedol Krajniak s tým, že rozhodnúť o budúcej vláde by mali ľudia v predčasných voľbách. Či odchod Kaliňáka bude koaličným stranám Most-Híd a SNS stačiť, odhadnúť nevedel. Podľa neho to však bude známe najneskôr v utorok. Kresťanskodemokratické hnutie (KDH) odstúpenie Kaliňáka z funkcie vníma ako nedostatočné vzhľadom na okolnosti, ktoré sú spojené s brutálnou popravou dvoch mladých ľudí. Ako sa uvádza v stanovisku KDH, ktoré agentúre SITA poskytol hovorca Stano Župa, požiadavka na odstúpenie premiéra Roberta Fica je stále aktuálna. V pondelok oznámil Robert Kaliňák, že končí vo funkcii ministra vnútra. Týmto krokom chce zachovať stabilitu na Slovensku. Vražda novinára Jána Kuciaka a jeho snúbenice Martiny Kušnírovej je pre neho vec, s ktorou sa dá podľa jeho slov veľmi ťažko vyrovnať. Kaliňákov odchod z funkcie žiadal koaličný Most-Híd. Vládna kríza a napätie prišli po vražde investigatívneho novinára a jeho snúbenice a po zverejnení Kuciakovho nedokončeného článku, ktorý hovorí o prepojení politikov na taliansku mafiu. Jeho demisiu chcela aj opozícia a táto požiadavka zaznela i od ľudí na minulotýždňových zhromaždeniach Postavme sa za slušné Slovensko.


V Singapure zhabali rekordný náklad slonoviny

SINGAPUR. Singapurské úrady zhabali rekordných 8,8 tony slonoviny z takmer 300 afrických slonov. Informovala o tom v utorok agentúra Reuters. Kontraband pochádzal z Konžskej demokratickej republiky (KDR) a smeroval do Vietnamu. Práve Singapur je podľa aktivistov dôležitým tranzitným bodom pre pašovanie slonoviny a ďalších komodít získaných z voľne žijúcich živočíchov. Hodnota skonfiškovanej zásielky slonoviny sa odhaduje na 12,9 milióna dolárov. V kontrabande sa nachádzali aj šupiny z chránených šupinavcov, ktoré sa využívajú v tradičnej čínskej medicíne. "Zhabané šupiny a slonovina budú zničené, aby sa nemohli opäť vrátiť na trh," oznámila v utorok singapurská colná a imigračná správa. Kontraband bol odhalený 21. júla na základe varovania čínskych colníkov. V marci tohto roku skonfiškovali vo Vietname 9,1 tony slonoviny. Podľa údajov medzinárodnej Environmentálnej vyšetrovacej agentúry (EIA) išlo zrejme o vôbec najväčšiu takúto zásielku, akú sa kedy podarilo zaistiť.


Na radnici v nemeckom Bocholte nahlásili bombu, politici už mesiace čelia hrozbám

Pre bombovú hrozbu zrušili plánované zasadanie.

BOCHOLT. Radnicu v nemeckom meste Bocholt, druhom najväčšom meste na nemecko-holandskej štátnej hranici, v stredu popoludní evakuovali po dvoch anonymných emailoch upozorňujúcich na nálože vo foyer inštitúcie. Polícia vzala tieto hrozby vážne a objekt z bezpečnostných dôvodov úplne evakuovala s tým, že momentálne ho prehľadávajú psovodi so špeciálne vycvičenými štvornohými pomocníkmi. Zatiaľ nevedno, čo je za stredajšími emailami a či prípadne súvisia s pretrvávajúcimi hrozbami, ktorým čelia miestni komunálni politici už niekoľko mesiacov. Informácie priniesol Západonemecký rozhlas (WDR). Plánované zasadanie miestnych radných v Bocholte zrušili.


Systém VAR by mali v Lige majstrov využívať už od tohtosezónneho štvrťfinále

Definitíva má padnúť do konca septembra.

NYON. Európska futbalová únia (UEFA) má v úmysle zaviesť systém videoasistenta rozhodcu (VAR) už od tohto ročníka Ligy majstrov. Ako referuje web britského denníka The Times, strešný orgán európskeho futbalu pracuje na pláne, podľa ktorého by bolo možné spustiť tento systém od štvrťfinálovej fázy Ligy majstrov 2018/2019. Podľa spomenutého zdroja by zavedeniu tejto novinky nemalo nič stáť v ceste a očakáva sa, že to schváli aj príslušná komisia UEFA pre kontinentálne klubové súťaže. Definitíva by mala padnúť do konca budúceho mesiaca. Systém VAR má za sebou úspešné využitie na MS 2018 v Rusku.


Nový rumunský premiér získal dôveru parlamentu

Doterajšia vláda Viorice Dancily padla 10. októbra, keď jej parlament vyslovil nedôveru.

BUKUREŠŤ. V rumunskom parlamente získala v pondelok dôveru nová menšinová vláda dezignovaného premiéra Ludovica Orbana, predsedu Národnej liberálnej strany (PNL), ktorá je najsilnejším opozičným zoskupením v krajine. Orbanova vláda potrebovala podporu 233 poslancov, pričom získala nakoniec 240 hlasov. Hoci riadne parlamentné voľby by sa v Rumunsku mali konať až v druhej polovici budúceho roka, 10. októbra po vyslovení nedôvery v parlamente padla doterajšia vláda Sociálnodemokratickej strany (PSD) na čele s premiérkou Vioricou Dancilou. Túto vládu opozícia a médiá dlhodobo obviňovali z veľmi vážnej korupcie. Ludovic Orban nemá okrem mena nič spoločné so svojím maďarským takmer menovcom Viktorom Orbánom, a to ani v politickej rovine. Zatiaľ čo maďarský premiér sa snaží v posledných rokoch profilovať ako tvrdý konzervatívec a zástanca tradičných hodnôt, a svojich voličov jednostaj "straší" Bruselom, rumunský Orban a jeho PNL sú proeurópski a liberálni.


Severná Kórea testovala raketu, dopadla do Japonského mora

Išlo o prvú raketu, ktorú Pchjongjang odpálil od nástupu nového amerického prezidenta Donalda Trumpa.

SOUL. Severná Kórea v noci na nedeľu skúšobne odpálila bližšie nešpecifikovanú balistickú strelu. S odvolaním sa na správu velenia juhokórejskej armády to dnes oznámila agentúra Jonhap. Raketa bola odpálená približne o 7.55 v nedeľu ráno miestneho času (v sobotu krátko pred polnocou SEČ) z leteckej základne Banghjon v provincii Severný Pchjongan. Po približne 500 kilometroch dopadla do vôd Japonského mora východne od Kórejského polostrova. Podľa Tokia strela nedopadla do teritoriálnych vôd Japonska. O akú strelu išlo, nebolo bezprostredne známe a dostupné údaje spoločne analyzujú Soul a Washington. Podľa juhokórejskej armády však zrejme nešlo o medzikontinentálnu balistickú strelu schopnú zasiahnuť územie USA. Prvé indície naznačujú, že by mohlo ísť o balistickú raketu stredného doletu typu Musudan alebo Rodong. Išlo o prvú raketu, ktorú Pchjongjang odpálil od januárového nástupu nového amerického prezidenta Donalda Trumpa. Spolu s japonským premiérom Šinzóm Abem odsúdili Severnú Kóreu za najnovšie skúšobné odpálenie balistickej strely. Obaja politici sa k udalosti vyjadrili v sobotu počas pobytu v Trumpovom letovisku Mar-a-Lago na Floride, kam Abe zavítal počas návštevy USA. Japonský premiér označil odpálenie rakety Severnou Kóreou za "absolútne neprijateľné" a vyzval túto komunistickú krajinu, aby dodržiavala rezolúcie Bezpečnostnej rady OSN. Trump následne v krátkosti potvrdil Abeho slová: "Chcem len, aby všetci pochopili a plne si uvedomili, že Spojené štáty americké stoja za Japonskom, svojím veľkým spojencom, na 100 percent." Juhokórejská armáda ešte v polovici januára varovala, že Severná Kórea zrejme plánuje čoskoro odpáliť dve medzikontinentálne balistické strely. Ich skúšobné odpálenie v novoročnom príhovore avizoval aj samotný vodca KĽDR Kim Čong-un.


Rezort zdravotníctva podporí prevenciu pred duševnými chorobami

Cieľom je podpora zachovania duševného zdravia, psychohygieny, zdravého životného štýlu.

BRATISLAVA. Ministerstvo zdravotníctva SR vyhlásilo verejnú výzvu na predkladanie žiadostí o poskytnutie dotácie v oblasti podpory duševného zdravia na rok 2019. Celkovo na to vyčlenilo 100.000 eur, pričom maximálna výška jednej dotácie je 33.000 eur a najnižšia výška 7000 eur. Rezort o tom informuje na svojom webe. "Cieľom je podpora zachovania duševného zdravia, psychohygieny, zdravého životného štýlu, rozvoj komunitnej starostlivosti o duševne chorých - programy zamerané na podporu všetkých vekových skupín, s akcentáciou na podporu zachovania duševného zdravia detí a adolescentov a integráciu duševne chorých do komunity," uvádza sa vo výzve. Žiadať o dotáciu môžu právnické aj fyzické osoby. Podmienkou je vypracovať projekt. Ten má byť podrobne vysvetlený a tiež má obsahovať štruktúrovaný rozpočet. Ďalej má pozostávať z dokladu o zriadení alebo založení žiadateľa, ak je žiadateľom právnická osoba, z dokladu o zabezpečení financovania projektu z iných zdrojov, čestné vyhlásenie žiadateľa, že má vyrovnané finančné vzťahy so štátnym rozpočtom. Obsahovať má aj potvrdenie príslušného konkurzného súdu, že voči žiadateľovi nie je vedené konkurzné konanie, nie je v konkurze, v reštrukturalizácii a nebol proti nemu zamietnutý návrh na vyhlásenie konkurzu pre nedostatok majetku, takisto potvrdenie príslušného správcu dane, že žiadateľ nemá daňové nedoplatky. Nemalo by chýbať ani čestné vyhlásenie žiadateľa, že voči nemu nie je vedený výkon rozhodnutia, potvrdenie príslušného inšpektorátu práce, že žiadateľ neporušil v predchádzajúcich troch rokoch zákaz nelegálneho zamestnávania podľa osobitného predpisu, potvrdenie Sociálnej poisťovne a každej zdravotnej poisťovne, že žiadateľ nemá evidované nedoplatky poistného na zdravotné poistenie, sociálne poistenie a príspevky na starobné dôchodkové sporenie. Rovnako žiadateľ musí poskytnúť údaje potrebné na vyžiadanie výpisu z registra trestov. Napokon aj doklad, že žiadateľ je zapísaný v registri partnerov verejného sektora, ak ide o žiadateľa, ktorý má povinnosť zapisovať sa do registra partnerov verejného sektora. Predložiť žiadosť o poskytnutie dotácie je možné do 20. mája. Žiadosti vyhodnotí komisia zriadená ministerstvom zdravotníctva.


Slovenské stredisko pre ľudské práva vyzýva v spoločnosti na rešpekt a toleranciu

V rámci mandátu monitoruje dodržiavanie ľudských práv a poskytuje pomoc obetiam diskriminácie.

BRATISLAVA. Medzinárodný deň boja proti rasovej diskriminácii je príležitosťou uvedomiť si, že aj na Slovensku sa objavujú prejavy diskriminácie na základe rasového, etnického alebo národnostného dôvodu. Upozorňuje na to Slovenské národné stredisko pre ľudské práva (SNSĽP), ktoré zároveň vyzýva k rešpektovaniu ľudských práv a solidarite. Výkonná riaditeľka strediska Katarína Szabová pripomína, že aj v prípade Slovenska musia byť rešpekt a tolerancia základom fungovania humánne a demokraticky založenej spoločnosti. A naopak, farba pleti, náboženské vierovyznanie či sexuálna orientácia nesmú byť príčinou porušovania ľudských práv. "Ak má ktokoľvek pocit, že jeho práva sú v tomto zmysle porušované, môže sa obrátiť na SNSĽP so žiadosťou o pomoc," dodáva Szabová. SNSĽP v rámci svojho mandátu monitoruje dodržiavanie ľudských práv, poskytuje pomoc obetiam diskriminácie a tiež vzdeláva o tom, aké negatíva diskriminácia prináša. "Aj tento rok sa stredisko zapojilo do kampane UNITED, ktorá práve v Európskom týždni boja proti rasizmu združuje rôzne organizácie za cieľom preniesť myšlienky tolerancie bližšie k ľuďom," dodáva Szabová. Medzinárodný deň boja proti rasovej diskriminácii je spomienkou na masaker z juhoafrického mesta Sharpeville, kde došlo k vraždám len z dôvodov nenávisti voči inej farbe pleti. V roku 1960 bolo v tomto meste zavraždených 69 černošských demonštrantov, ktorí demonštrovali proti prijatému zákonu priamo potláčajúcemu ich základné práva. Organizácia spojených národov vyhlásila vzhľadom k tejto udalosti 21. marec za Medzinárodný deň boja proti rasovej diskriminácii.


Liptovský Mikuláš prišiel o svojho kapitána, zrejme vynechá zvyšok sezóny

Kriška sa zranil v nedeľňajšom zápase Tipsport ligy.

LIPTOVSKÝ MIKULÁŠ. Sezóna 2018/2019 sa zrejme predčasne skončila pre kapitána hokejistov MHk 32 Liptovský Mikuláš Martina Krišku. Tridsaťštyriročný krídelník sa zranil v nedeľňajšom stretnutí 40. kola najvyššej slovenskej súťaže Tipsport ligy proti HK Nitra. Domáci prehrali vysoko 1:7 a situáciu im skomplikoval aj úraz lídra kabíny. Duel opustil v druhej tretine a do ďalšieho diania už nezasiahol. "Odohrali sme nešťastný zápas a ešte sme prišli o kapitána Krišku. Pri páde si poškodil koleno, ťažko povedať, aký je rozsah, bez ďalšieho vyšetrenia sa to nedá určiť. Mám však dosť nepríjemnú obavu, že sezóna sa pre neho skončila," uviedol podľa hokej.sk lekár Vlastimil Kapcát. "Nepredpokladám, že by sa mohol vrátiť do konca ročníka, hoci zázraky sa občas dejú. Presnejšie sa však budeme vedieť vyjadriť v priebehu pondelka či utorka," dodal Kapcát. Martin Kriška odohral v aktuálnej sezóne dosiaľ 45 zápasov so ziskom 28 bodov za 7 gólov a 21 asistencií.


K cyklistickým trasám EuroVelo sa pripája sieť pútnických ciest

Medzinárodné turistické trasy EuroVelo doplnia pútnicke cesty prostredníctvom cezhraničného projektu SacraVelo.

BRATISLAVA.Unikátny cezhraničný turistický projekt SacraVelo doplní sieť medzinárodných cyklotrás EuroVelo. Cieľom je ponúknuť kultúrne dedičstvo, sakrálne hodnoty a využiť prírodné prostredie v maďarsko-slovenskom cezhraničnom regióne, ktoré pokrýva štyri kraje pozdĺž Dunaja. Informovala hovorkyňa Bratislavského samosprávneho kraja (BSK) Lucia Forman. SacraVelo pokrýva územie Bratislavského a Trnavského kraja na slovenskej strane a Rábsko-mošonsko-šopronskej župy a Komárňansko-ostrihomskej župy na maďarskej strane. Rozvojom siete cyklotrás, vybudovaním cyklistických centier v maďarskej obci Szil, v slovenskej obci Báč a vybudovaním nových cyklotrás vznikne nová slovensko-maďarská turistická atrakcia, ktorá spojí sakrálne hodnoty v cezhraničnom regióne. "Poukazovanie na sakrálne a prírodné hodnoty podunajského územia a ich spoznávanie podporuje rozvoj kultúry, športu a aj zdravšieho životného štýlu," povedal predseda BSK Juraj Droba. Novým značením dostanú cyklisti informácie o dostupnosti významných sakrálnych pamiatok, teda kostolov, synagóg či kaplniek, ktoré sa nachádzajú pozdĺž vybraných cyklotrás. Vytvorená bude aj aplikácia, ktorá bude poskytovať detailné informácie o jednotlivých pamiatkach. Identifikácia vyznačených sakrálnych pamiatok na území BSK sa uskutočnila aj na základe odporúčania oslovených náboženských obcí. Najväčšou investičnou aktivitou BSK v projekte SacraVelo je realizácia novovybudovanej cyklotrasy na hrádzi Šúrskeho kanála, ktorá vedie od cesty na Čiernu vodu (III/1082) po most cez Šúrsky kanál v Ivanke pri Dunaji. Stavenisko bolo 17. mája odovzdané zhotoviteľovi cyklotrasy. Hotová by mala byť do tohtoročnej jesene.


Pre súboj líbyjských militantov museli uzavrieť letisko v Tripolise

BENGHÁZÍ. Najmenej 20 ľudí zahynulo v ťažkých bojoch medzi dvoma znepriatelenými ozbrojenými skupinami, ku ktorým došlo v pondelok v líbyjskej metropole Tripolis. V dôsledku bojov boli úrady nútené zatvoriť aj miestne medzinárodné letisko. Informovala o tom agentúra AP. Líbyjské ministerstvo zdravotníctva uviedlo, že v bojoch medzi dvoma milíciami podporujúcimi medzinárodne uznanú vládu, utrpelo ďalších 63 ľudí zranenia. Medzi mŕtvymi sú aj civilisti vrátane zamestnanca nemenovanej leteckej spoločnosti, ktorý sa po uzavretí letiska pokúšal dostať do bezpečia. Úrady zamestnancov letiska evakuovali a v dôsledku bojov zrušili päť letov. Líbya sa ocitla v chaose po zvrhnutí dlhoročného diktátora Muammara Kaddáfího v roku 2011. Krajinu riadia tri súperiace vlády - dve v hlavnom meste Tripolis a jedna vo východolíbyjskom meste Tobruk. Vláda vedená premiérom Fájizom Sarrádžom sa chopila moci vlani, pričom medzinárodné spoločenstvo dúfa, že obnoví stabilitu v krajine. Nepodarilo sa jej však získať uznanie súperov.


Liberálka, aktivistka, zen-budhistka, zahraničné médiá píšu o Čaputovej prejave

The New York Times mapujú Čaputovej cestu od lokálneho aktivizmu až na najvyšší post v štáte.

BRATISLAVA. Inaugurácii prvej slovenskej prezidentky Zuzany Čapuovej sa v sobotu venujú v rozsiahlych reportážach viaceré renomované zahraničné médiá. Tlačová agentúra The Associated Press postavila svoj materiál o Čaputovej inauguračnom prejave na jej výroku, že neprišla vládnuť, ale slúžiť občanom, a citovala aj jej slová, že chce byť "hlasom tých, ktorých nie je počuť". Čaputová "má málo skúseností z politiky, ale zaujala voličov, ktorí sú znechutení korupciou a mainstreamovou politikou," píše AP. Čaputovú agentúra predstavuje ako "liberálnu environmentálnu aktivistku" a jej víťazstvo dáva do kontrastu s "vlnou vzostupu krajne pravicových populistov po celej Európe". Americký denník The New York Times (NYT) v rozsiahlom článku podrobne mapuje Čaputovej cestu od lokálneho aktivizmu v Pezinku až na najvyšší post v štáte. "Pani Čaputová je hrdá Európanka, podporuje menšinové práva a nebojí sa prezentovať ani kontroverzné postoje, ako je jej podpora práv gejov, vrátane adopcií detí pármi rovnakého pohlavia. Čo je dôležité, dokáže to robiť spôsobom, ktorý mnohí obyvatelia tejto stále hlboko konzervatívnej krajiny nepovažujú za ohrozujúci - čím možno ukazuje aj model pre ostatných," uvádza NYT.Renomovaný americký denník si všíma aj Čaputovej filozofické a náboženské základy, predovšetkým jej inklináciu k zen-budhizmu. "Prvýkrát sa dostala ku knihám o zene ešte ako tínedžerka a 13 rokov pravidelne praktizuje zenové meditácie," píše NYT. Denník spomína aj niektoré Čaputovej životné kréda, napríklad píše, že boj proti pezinskej skládke ju "presvedčil, že to, čo najviac zaváži, je robiť všetko, čo je v jej silách, pre víťazstvo, a neznepokojovať sa myšlienkami na výsledok, ktorý nemôže ovplyvniť". Nemecká agentúra DPA informuje o Čaputovej ako o proeurópsky a liberálne orientovanej právničke, ktorá sa v sobotu stala prvou slovenskou prezidentkou, a zároveň aj dosiaľ najmladším politikom, ktorý sa tohto postu v SR ujal. Uvádza, že Čaputová je naprieč politickým spektrom chválená pre rovnováhu, s akou si vybrala svoj tím poradcov, vďaka ktorého zloženiu budú v prezidentskom paláci vypočuté aj menšiny, vrátane rómskej, či sociálne znevýhodnené skupiny obyvateľstva. DPA ďalej píše, že Čaputová je slobodnou matkou dvoch dcér a na Slovensku sa pre svoj postoj k interrupciám i homosexuálom opakovane stretáva s kritikou cirkvi i konzervatívnych skupín. V tejto súvislosti pripomína nemecká agentúra Čaputovej vyjadrenie, že jej zvolenie do úradu ukázalo, že Slovensko nie je až také konzervatívne, ako si mnohí myslia. Britská agentúra Reuters prvú slovenskú prezidentku označuje za bojovníčku s korupciou a pripomína jej prezývku "slovenská Erin Brockovichová", pripodobňujúcu ju k svetoznámej americkej aktivistke. Prezývku si Čaputová vyslúžila dlhým bojom proti ilegálnej skládke odpadu v Pezinku, v ktorom aktuálne žije, a kde strávila väčšinu života. Agentúra dodáva, že Čaputová aj vo svojom inauguračnom prejave vyzvala EÚ, aby sa stala lídrom v boji proti klimatickým zmenám. Reuters si tiež všíma, že prvá slovenská prezidentka vo svojom prejave prisľúbila, že bude bojovať za spravodlivosť a proti beztrestnosti. Uvádza tiež, že jej zvolenie do úradu kontrastuje s úspechmi populistických a nacionalistických strán v Európe. Francúzska agentúra AFP píše o Čaputovej ako o environmentálnej právničke a protikorupčnej aktivistke, ktorá bola pred kampaňou pred prezidentskými voľbami verejnosti len málo známa. Voľby podľa nej vyhrala čiastočne pre rozčarovanie, ktoré pociťovalo mnoho Slovákov v súvislosti s vládnucou koalíciou rok po vražde investigatívneho novinára Jána Kuciaka a jeho snúbenice, udalosti, ktorá podnietila masové protivládne protesty. Pre AFP sa vyjadril aj slovenský politológ Grigorij Mesežnikov, ktorý uviedol, že "v očiach voličov je Čaputová odpoveďou na naše súčasné problémy". Analytici podľa AFP Čaputovú prirovnávajú tiež k francúzskemu prezidentovi Emmanuelovi Macronovi, taktiež outsiderovi, ktorý sa k moci dostal v roku 2017 vďaka svojej reformnej agende. AFP ďalej píše, že Čaputová je dobrá rečníčka, a podpory sa jej dostalo od predošlého prezidenta Andreja Kisku, ale napríklad aj od Jozefa Kuciaka, brata zavraždeného novinára. Inauguračnému prejavu novej slovenskej prezidentky venovala veľa priestoru aj Česká televízia, ktorá si na stránke spravodajského kanálu ČT24 okrem iného všíma, že tak ako pri predchádzajúcich verejných prejavoch, aj pri tom inauguračnom sa Čaputová poďakovala nielen v slovenčine, ale aj v jazykoch národnostných menšín: "Ďakujem. Köszönöm. Ďakuju šumňi. Děkuji. Paľikerav.“ ČT24 spomína tiež príhodu spred bratislavskej Reduty, kde "časť prítomnej verejnosti tlieskala, ale ozvali sa tiež výkriky ´hanba´". Portál iDNES.cz napísal, že Čaputová sa od neznámej advokátky prepracovala v kampani "k úplnej favoritke, ktorá pobláznila Slovensko". Funkciu prevzala od Andreja Kisku, ktorý ju v prezidentských voľbách niekoľkokrát podporil a ona chce viac-menej pokračovať v jeho stopách. iDNES.cz tiež konštatuje, že otázka, koho pozvať na oficiálne akcie spojené s prevzatím úradu, ukázala, "ako veľmi sa vládnucej strane Smer nepáči, že Čaputová porazila jej favorita". Pozvánku na slávnostnú schôdzu parlamentu, počas ktorej sa inaugurácia odohrala, totiž dostali tiež niekdajší Čaputovej súperi napriek tomu, že "v minulosti zostávali neúspešní kandidáti doma". Podľa iDNES.cz musí Čaputová počítať s tým, že to vo funkcii nebude mať jednoduché. "V parlamente stále dominuje strana expremiéra Roberta Fica a v blízkej budúcnosti sa to zrejme nezmení. Voličov má Smer stále dosť, akokoľvek jeho preferencie vytrvalo klesajú," napísal portál. Server Lidovky.cz v článku "Deň D Zuzany Čaputovej, na čele Slovenska vystriedala Kisku" uviedol, že prvý oficiálny deň v úrade je pre každého prezidenta príležitosťou urobiť množstvo symbolických gest. Čaputová bude hostiť 40 dôchodcov z domovov sociálnej starostlivosti z celého Slovenska, čo odráža jedno z hlavných tém jej volebnej kampane, teda upriamenie pozornosti na situáciu staršej generácie. Symbolom proeurópskych postojov sú podľa Lidoviek je návšteva pamätníka obetiam železnej opony v Devíne.


Stephensová prekvapivo hladko zdolala Keysovú a vyhrala US Open

Sloane Stephensová porazila Madison Keysovú 6:3 a 6:0.

NEW YORK. Americká tenistka Sloane Stephensová sa stala víťazkou ženskej dvojhry na US Open. Vo finále zdolala svoju krajanku a nasadenú pätnástku Madison Keysovú za rovnú hodinu hladko 6:3, 6:0 a získala prvý grandslamový titul. Stephensová je prvá americká víťazka US Open, ktorej priezvisko neznie Williamsová, od roku 1998, keď v New Yorku triumfovala Keysovej trénerka Lindsay Davenportová. Zároveň je renkingovo najnižšie postavená šampiónka z Flushing Meadows v histórii, pred začiatkom turnaja jej v rebríčku WTA patrilo 83. miesto. Po operácii chodidla sa vrátila do súťažného kolotoča vo Wimbledone a na letnej šnúre na zámorských hardoch naznačila, že s ňou na US Open treba rátať. Na veľkých turnajoch v Toronte a v Cincinnati postúpila až do semifinále. Na záverečnom grandslame sezóny postupne získala skalpy štyroch hráčok elitnej svetovej dvadsiatky - Slovenky Dominiky Cibulkovej, Lotyšky Anastasii Sevastovovej, Američanky Venus Williamsovej a Keysovej. 1. kolo: Roberta Vinciová (Tal., 47. vo svetovom rebríčku WTA vo dvojhre) 7:5, 6:1 za 81 minút 2. kolo: Dominika Cibulková (SR-11/10.) 6:2, 5:7, 6:3 za 161 minút 3. kolo: Ashleigh Bartyová (Aus./43.) 6:2, 6:4 za 77 minút 4. kolo (osemfinále): Julia Görgesová (Nem.-30/33.) 6:3, 3:6, 6:1 za 101 minút štvrťfinále: Anastasija Sevastovová (Lot.-16/17.) 6:3, 3:6, 7:6 (4) za 148 minút semifinále: Venus Williamsová (USA-9/9.) 6:1, 0:6, 7:5 za 127 minút finále: Madison Keysová (USA-15/16.) 6:3, 6:0 za 60 minút Z New Yorku si odnáša prémiu 3,7 milióna dolárov a 2000 bodov do svetového rebríčka. V jeho novom vydaní sa posunie na 17. priečku. Keysová napriek finálovej prehre dosiahla na US Open životný úspech. Jej doterajším maximom na podujatiach veľkej štvorky bolo semifinále na Australian Open z januára 2015. Dvadsaťdvaročná Američanka, ktorá po operácii ľavého zápästia vynechala úvodné dva mesiace tejto sezóny, sa v rebríčku posunie zo 16. na 12. pozíciu. Obe hráčky si do stavu 2:2 suverénne vyhrávali svoje podania. Stephensová v piatom geme zobrala Keysovej servis, po potvrdení brejku sa ujala vedenia 4:2 a dostala sa na koňa. Stephensová hrala trpezlivo, robila minimum nevynútených chýb. Keysová sa snažila hrať aktívne, no priveľa kazila. Za stavu 3:5 opäť stratila servis, čo bol zlomový moment zápasu. V druhom sete Stephensová úplne ovládla dianie na dvorci Arthura Ashea a súperke uštedrila "kanára". V šiestom geme premenila v poradí tretí mečbal a upravila vzájomnú bilanciu s Keysovou na 2:0. Stephensová má vo finále na turnajoch najvyššej profesionálnej úrovne stopercentnú bilanciu 5:0. "Je to neuveriteľné. Dvadsiatehotretieho januára som sa podrobila operácii a keby mi niekto vtedy povedal, že v septembri tu budem stáť ako víťazka US Open, neuverila by som mu. Je to fantastický návrat. V uplynulých piatich týždňoch všetko klaplo, všetko sa zišlo. Som sklamaná, že som nepredviedla svoj najlepší tenis. Tento titul by som nevymenila za nič. Ďakujem celému môjmu tímu za to, že ma podporoval aj vo chvíľach, keď mi bolo najťažšie. Špeciálne poďakovanie patrí mojej mame. Absolvovali sme spolu dlhú cestu. Ona ma priviedla k tenisu. Vždy mi prízvukovala, že sa nikdy nesmiem vzdávať a musím ísť za svojim cieľom, vždy ma povzbudzovala. Madison chcem zablahoželať k skvelému turnaju. Je to jedna z mojich najlepších kamarátok na okruhu, ak nie vôbec najlepšia. Bol to výnimočný zápas, vo finále by som nechcela hrať proti nikomu inému. Najradšej by som bola, keby sa dnes zápas skončil remízou, no jedna z nás musela vyhrať," uviedla Stephensová vo svojom príhovore. Keysová mala po hladkej prehre v očiach slzy, počas slávnostného ceremoniálu sa však na jej tvári objavil aj úsmev. "V New Yorku som prežila dva najlepšie týždne v kariére. Sloane gratulujem k víťazstvu, dnes bola lepšia hráčka. Je to jedna z mojich najväčších obľúbenkýň. Nastúpiť proti nej vo finále bolo niečo výnimočné. Som sklamaná, že som nepredviedla svoj najlepší tenis. Ak som však s niekým mala prehrať, tak som rada, že to bolo práve so Sloane. Pre americký tenis je skvelé, že obe držíme v rukách trofeje. Ak by mi niekto pred dvomi mesiacmi povedal, že postúpim do finále US Open, bola by som na seba veľmi hrdá." Sloane Stephensová (USA) - Madison Keysová (15-USA) 6:3, 6:0


Briti už majú plán, ako zvýšiť konkurencieschopnosti ekonomiky

Vláda zverejnila plán po tom, čo vládny úrad pre rozpočtovú zodpovednosť výrazne zhoršil prognózu rastu britskej ekonomiky v najbližších rokoch.

LONDÝN. Britská vláda v pondelok zverejnila plán na podporu investícií do oblastí s vysokou pridanou hodnotou, akými sú umelá inteligencia, vývoj autonómne riadených áut a biotechnológie. Program v celkovom objeme 735 miliónov libier má podľa vlády prispieť k tomu, aby sa Veľká Británia do roku 2030 stala „najinovatívnejšou krajinou na svete“. V rovnaký deň medzinárodná farmaceutická skupina Merck oznámila, že vo svojom novom výskumnom a vývojovom centre plánuje v krajine zamestnať 950 ľudí.Vláda zverejnila plán na zlepšenie konkurencieschopnosti po tom, čo vládny úrad pre rozpočtovú zodpovednosť minulý týždeň výrazne zhoršil prognózu rastu britskej ekonomiky v najbližších rokoch. Na výhľad negatívne vplýva neistota súvisiaca s pripravovaným vystúpením krajiny z EÚ. Zdrojom obáv je aj nižšia produktivita britskej ekonomiky v porovnaní s inými kľúčovými členmi EÚ - Nemeckom a Francúzskom.


Torpédoborec USA sa zrazil s tankerom, 10 námorníkov je nezvestných

Ide o druhú zrážku lode amerických síl v Tichom oceáne za posledné dva mesiace.

SINGAPUR. Desať námorníkov je nezvestných a päť utrpelo zranenia pri pondelkovej zrážke torpédoborca amerických námorných síl a obchodnej lode vo vodách východne od Singapuru. Siedma flotila amerických námorných síl uviedla, že torpédoborec USS John S. McCain s riadenými strelami na palube sa zrazil s loďou Alnic MC a utrpel škody na ľavoboku. Kolízia sa stala o 05.24 h miestneho času. Loď Alnic dlhá 180 metrov je registrovaná ako ropný či chemický tanker plaviaci sa pod vlajkou Libérie, uvádza webová stránka MarineTraffic.com. Spoločne s miestnymi úradmi prebieha pátracia a záchranná akcia. Pomáhajú v nej konvertoplán Osprey a vrtuľníky Seahawk z vojnovej lode USS America, oznámili americké námorné sily. Asistujú tiež vlečné člny a plavidlá singapurských námorných síl i pobrežnej stráže. Ide o druhú zrážku lode amerických námorných síl v Tichom oceáne za posledné dva mesiace. V júni zahynulo sedem námorníkov, keď sa torpédoborec USS Fitzgerald a kontajnerová loď ACX Crystal zrazili vo vodách pri Japonsku. Americké námorníctvo označilo zrážku za "odvrátiteľnú", a preto bol odvolaný kapitán plavidla USS Fitzgerald; ďalší námorníci budú tiež potrestaní. Siedma flotila so základňou v japonskom prístave Jokosuka informovala, že torpédoborec McCain smeroval do prístavu v Singapure na obvyklú zastávku. Podľa webovej stránky námorných síl posádku tvorilo 23 dôstojníkov, 24 poddôstojníkov a 291 námorníkov.


Turecko nechce prepustiť amerického pastora, žiadosť zamietol aj vyšší súd

ANKARA. Žiadosť o prepustenie amerického pastora Andrewa Brunsona, ktorého zadržiavanie v Turecku vyvolalo ostrý spor medzi oboma krajinami, zamietol aj vyšší turecký súd. S odvolaním sa na miestne médiá o tom v piatok informovala agentúra AP. Pastorov právnik podal tento týždeň opätovnú žiadosť o to, aby jeho klienta prepustili z domáceho väzenia a aby mu zrušili zákaz cestovania. Súd v meste Izmir to v stredu odmietol a toto rozhodnutie najnovšie potvrdil aj vyšší súd v rovnomennej tureckej provincii, kde presbyterián Brunson dlhodobo pôsobil. Brunsonov prípad rozpútal diplomatickú roztržku medzi Tureckom a Spojenými štátmi, spojencami v NATO. Brunsona (50) súdia pre obvinenia zo špionáže a terorizmu - pre údajné styky s kurdskými povstalcami a hnutím duchovného Fethullaha Gülena, ktoré Ankara obviňuje z pokusu o prevrat. Brunson tieto obvinenia odmieta. Washington považuje jeho väznenie za neprijateľné a žiada jeho okamžité prepustenie. USA začiatkom augusta uvalili finančné sankcie na dvoch tureckých ministrov. Minulý týždeň okrem toho zdvojnásobili dovozné clá na tureckú oceľ a hliník, aj keď podľa Bieleho domu tento krok nesúvisí s prípadom Brunsona. Turecko túto stredu oznámilo odvetné clá na dovoz určitých výrobkov z USA. V dôsledku sporu došlo k prepadu hodnoty tureckej líry na rekordne nízku úroveň. Vo štvrtok Washington pohrozil Turecku možnými ďalšími sankciami, ak tamojšie úrady neprepustia Brunsona. Americký minister financií Steven Mnuchin sa takto k záležitosti vyjadril počas stretnutia v Bielom dome, na ktorom prezident USA Donald Trump vyhlásil, že Turecko "sa neprejavilo ako dobrý priateľ". Trump tvrdí, že "nie je spravodlivé ani správne", že v Turecku zadržiavajú "veľmi nevinného muža". AP tiež citovala nemenovaného predstaviteľa americkej vlády, podľa ktorého Trumpov poradca pre národnú bezpečnosť John Bolton hovoril tento týždeň s tureckým veľvyslancom v USA a na schôdzke vyzval na prepustenie Brunsona s cieľom urovnať bilaterálne napätie.


Liek na bezdomovectvo? Lekári na Havaji chcú predpisovať bývanie

Havajský senátor tvrdí, že bývanie pre bezdomovcov je lacnejšie ako náklady na ich zdravotnú starostlivosť.

HONOLULU, BRATISLAVA. Roky života na ulici sa na Albertovi Rodriguesovi prejavujú pravidelne. Má problémy so srdcom, mal zranenú nohu, problémy s alkoholom a pitbul mu odhryzol časť ucha. So všetkými týmito problémami chodí pravidelne do zdravotníckeho strediska Queen’s v havajskom Honolulu. „Bolelo ma telo,“ povedal pre Hawaii News Now o svojej predposlednej návšteve. Nie je sám – bezdomovci toto zdravotnícke zariadenie v roku 2016 navštívili asi 11-tisíckrát a náklady na starostlivosť sa vyšplhali na astronomických 90 miliónov dolárov. Keďže väčšina bezdomovcov nedokáže za zdravotnú starostlivosť zaplatiť, všetky náklady pokrýva štát, prípadne aj samotné nemocnice. Havajský senátor Josh Green chce teraz problém vyriešiť svojsky – bezdomovectvo chce klasifikovať ako zdravotný stav. Doktori by tak namiesto liekov a drahej liečby mohli bezdomovcom predpísať niečo, čo im môže pomôcť efektívnejšie choroby poraziť – bývanie. „Už teraz na bezdomovcov míňame peniaze, no platíme za to najmenej efektívnym a najdrahším možným spôsobom,“ hovorí pre denník Guardian Green. Ostrovný americký štát má s veľkým počtom bezdomovcov problém – ceny ubytovania sú vysoké a platy relatívne nízke. V minulosti úrady ľuďom bez domova po sťažnostiach turistov napríklad obmedzili sedenie a ležanie na pláži Waikiki. Green im chce teraz pomôcť efektívnejšie. Podľa portálu West Hawaii Today dnes poberá podporu zo štátneho systému Medicaid na Havaji 362-tisíc ľudí, no 3,6 percenta z nich míňajú 60 percent rozpočtu. Asi 15-tisíc ľudí, z ktorých väčšina sú ľudia s chronickými chorobami, drogovou závislosťou a bez domova, tak stoja štát viac ako miliardu dolárov ročne. Jedným z takýchto prípadov je podľa Guardianu Stephen Williams. Pred mesiacom odpadol na ulici, život ohrozujúca infekcia sa mu dostala do krvi. Liečba stála 40-tisíc dolárov, pokryli ju z Medicaid. S infekciou bol pritom v nemocnici už 21 krát, keďže pre život vo vlhkom a nehygienickom prostrední trpí psoriázou. Jeden z výskumov podľa Greena dokazuje, že výdavky na zdravotnú starostlivosť tých, ktorí žijú dlhodobo na ulici a majú mentálne problémy, klesnú o 43 percent, ak im poskytnete ubytovanie a podporné služby. Kým v niektorých prípadoch stojí zdravotná starostlivosť o jednu osobu bez domova aj 120-tisíc dolárov ročne, ubytovanie na rok sa dá vyriešiť aj za 18-tisíc dolárov. Skeptici však tvrdia, že navrhovaný zákon musí presne ohraničiť to, kto by na bývanie mal právo. „Je tu populácia bezdomovcov, pre ktorých je to určite zdravotný stav – sú to užívatelia drog či mentálne chorí ľudia,“ hovorí pre Guardian miestny republikán Bob McDermott. Mnohí by nariadenie mohli zneužívať. Viacerí sa však zhodujú, že mnohým môže zákon, o ktorom bude tento týždeň hlasovať Senát a následne Snemovňa, pomôcť. Myslí si to aj Williams žijúci na ulici. „Je mi to jasné. Ak by som dostal miesto na bývanie, nemusel by som do nemocnice chodiť tak často,“ dodáva.


Trump chce spojiť kontrolu zbraní s imigračnou reformou

Z tragických udalostí v Texase a v Ohiu musí vyjsť niečo dobré, vyhlásil prezident USA.

WASHINGTON. Americký prezident Donald Trump v pondelok navrhol, aby sa republikáni aj demokrati dohodli na sprísnení kontroly predaja zbraní a spojili to s jeho reformou v oblasti migrácie, informovala agentúra AFP. "Republikáni aj demokrati sa musia spojiť a zaviesť prísne posudzovanie spôsobilosti držiteľov zbraní a prípadne túto legislatívu skombinovať s nevyhnutne potrebnou imigračnou reformou," napísal na Twitteri Trump. Americký prezident by mal v pondelok prehovoriť k obyvateľom USA v súvislosti s dvoma víkendovými ozbrojenými útokmi v Texase a v Ohiu, pri ktorých prišlo celkovo o život 29 ľudí. "Nikdy nesmieme zabudnúť na nich (na tieto obete) a ani na mnohých, ktorých takýto osud postihol v minulosti," povedal prezident, ktorého citovala agentúra AP. Dodal, že z tragických udalostí v Texase a v Ohiu musí vyjsť niečo "dobré, ak nie skvelé". Snemovňa reprezentantov amerického Kongresu, v má väčšinové zastúpenie Demokratická strana, vo februári schválila zákon o kontrole zbraní zahŕňajúci aj zmeny v oblasti posudzovania spôsobilosti na získanie strelnej zbrane. Zákon však nenašiel podporu v Senáte, v ktorom majú prevahu Trumpovi republikáni.


Hlavný opozičný kandidát v Turecku uznal porážku vo voľbách

Boli to neférové voľby. Boli zmarené krvou, tvrdí Erdoganov protivník.

ISTANBUL. Opozičný turecký prezidentský kandidát Muharrem Ince uznal v pondelok víťazstvo úradujúcej hlavy štátu Recepa Tayyipa Erdogana v nedeľňajších voľbách. Informuje o tom agentúra DPA. "Uznávam výsledky volieb," vyhlásil hlavný Erdoganov vyzývateľ z Republikánskej ľudovej strany (CHP). Zároveň však zopakoval tvrdenia, že volebné výsledky boli ovplyvnené Erdoganovými stúpencami. "Boli to neférové voľby. Boli zmarené krvou," vyhlásil na tlačovej konferencii v sídle svojej strany. V Turecku boli podľa neho prerušené väzby na parlamentný systém a demokraciu, ktoré existovali 143 rokov. Ince varoval, že krajina smeruje k vláde jedného muža. "Buďte prezidentom všetkých, objímte všetkých. To by som urobil, ak by som vyhral," vyzval podľa agentúry AP. Ince vyvolal so svojou predvolebnou kampaňou značný záujem a očakávalo sa, že prinajmenšom prinúti Erdogana k rozhodujúcemu druhému kolu hlasovania. Erdogan však podľa neoficiálnych výsledkov získal viac než polovicu hlasov voličov (52,6 percenta) už v prvom kole. Ince dostal 30,6 percenta hlasov. Oficiálne výsledky by mali byť známe v priebehu tohto týždňa.


Morawiecki: O všetkých zmenách vo vládnom kabinete sa dozvieme po Troch kráľoch

Poľská vládna strana Právo a spravodlivosť naznačovala plány na reštrukturalizáciu vlády už niekoľko mesiacov.

VARŠAVA. Nový poľský premiér Mateusz Morawiecki by mal oznámiť všetky plánované zmeny v zložení svojho kabinetu po 6. januári, píše agentúra AP s odvolaním sa na jeho stredajšie vyhlásenie. Poľská vládna strana Právo a spravodlivosť (PiS), disponujúca parlamentnou väčšinou, naznačovala plány na reštrukturalizáciu vlády už niekoľko mesiacov. V tejto súvislosti sa objavil tlak na odvolanie ministra obrany Antoniho Macierewicza a ministra zahraničných vecí Witolda Waszczykowskeho. Jedinou významnou zmenou uskutočnenou doposiaľ bolo Morawieckeho povýšenie z funkcie ministra financií na predsedu vlády. Vedúci predstavitelia strany PiS uviedli, že bol do funkcie vymenovaný najmä preto, aby pomohol vláde sústrediť sa na hospodárstvo a zlepšiť vzťahy s lídrami Európskej únie. V reakcii na kontroverznú reformu súdnictva, ktorú v Poľsku presadila konzervatívna vládnuca strana, sa Európska komisia (EK) pred týždňom rozhodla aktivovať článok 7 Lisabonskej zmluvy. Ten by mohol viesť k sankciám Európskej únie proti Poľsku. Poľská vláda však trvá na tom, že reforma bola nevyhnutná, aby sa súdny systém stal efektívnejším. Podľa EK súdne reformy v tejto krajine dospeli do stavu, keď je súdnictvo pod politickou kontrolou vládnucej väčšiny. Morawiecki o tejto situácii plánuje 9. januára rokovať s predsedom EK Jeanom-Claudom Junckerom. Morawiecki na margo reorganizácie svojho vládneho kabinetu vyhlásil, že "o všetkých možných zmenách sa dozvieme" po sviatku Zjavenia Pána alebo Troch kráľoch, teda dni, keď si kresťania pripomínajú, ako traja mudrci navštívili novonarodeného Ježiša. Špekuluje sa, že medzi členmi vládneho kabinetu, ktorým hrozí odvolanie z funkcie, budú aj ministri zdravotníctva a životného prostredia.


Škóti v Slovinsku nevyhrali, Slovensko má stále šancu ísť do baráže

Slovensko obsadilo v F-skupine druhé miesto.

Slovinsko - Škótsko 2:2 (0:1) Góly: 52. a 72. Bezjak - 32. Griffiths, 88. Snodgrass ŽK: 57. Rotman, 90.+ B. Cesar, 90.+ Verbič - 5. Tierney, 65. McArthur, 83. Mulgrew, 90.+ Berra, ČK: 90.+ B. Cesar (Slovin.), rozhodoval: Jonas Eriksson (Švéd.) Slovinsko: Oblak - Aljaž Struna (46. Skubic), Mevlja, B. Cesar, Jokič - Repas (46. Bezjak), Kurtič, Rotman, Verbič - Iličič - Matavž (89. Vetrih) Škótsko: C. Gordon - Berra, Mulgrew, A. Robertson, Tierney (80. S. Fletcher) - McArthur (79. Snodgrass), D. Fletcher, Bannan - Ch. Martin (53. Anya), Griffiths, M. Phillips ĽUBĽANA. Futbalisti Slovinska remizovali v nedeľňajšom zápase záverečného desiateho kola F-skupiny európskej časti kvalifikácie na budúcoročné majstrovstvá sveta do Ruska v Ľubľane so Škótskom 2:2. Nerozhodný výsledok znamená, že konečné druhé miesto v skupine obsadili Slováci, ktorí si v Trnave poradili s Malťanmi 3:0. Tretie Škótsko má v konečnej tabuľke F-skupiny na konte 18 bodov takisto ako Slovensko, ale podstatne horšie skóre. Slovinsko skončilo na štvrtej priečke s 15 bodmi. Víťazom skupiny sa už v predstihu stalo Anglicko. Skóre nedeľňajšieho duelu v Stožiciach otvoril v 32. minúte Leigh Griffiths ťažkou strelou z uhla, ale po zmene strán domáci hráči otočili stav zásluhou striedajúceho Romana Bezjaka. Hráč nemeckého Darmstadtu, ktorý je na hosťovaní v chorvátskej Rijeke, sa najskôr presadil v 52. minúte hlavou po priamom kope Josipa Iličiča, na 2:1 upravil o 20 minút neskôr po rohovom kope. Škóti v závere už len dokázali vyrovnať z kopačky Roberta Snodgrassa. Nervózny záver podčiarkla ešte červená karta pre domáceho kapitána Boštjana Cesara.


Trump pripúšťa, že schválená daňová reforma sa ešte môže meniť

Bude uvažovať o tom, že by sa sadzba korporátnej dane stanovila vo výške 22 percent.

WASHINGTON. Senát amerického Kongresu tesnou väčšinou schválil návrh daňovej reformy. Cieľom návrhu daňového zákona, ktorý Senát odobril v sobotu ráno, je znížiť daň z príjmov fyzických osôb a zredukovať sadzbu korporátnej dane z 35 na 20 percent od roku 2019. Znamenalo by to najrozsiahlejšie zmeny daňového systému USA za tri desaťročia a zároveň by to prinieslo prvé veľké legislatívne víťazstvo amerického prezidenta Donalda Trumpa. Len niekoľko hodín po tom, ako návrh daňovej reformy schválil Senát, prezident Trump naznačil, že by bol ochotný rokovať o zmenách návrhu. Novinárom v Bielom dome povedal, že bude uvažovať o tom, že by sa sadzba korporátnej dane stanovila vo výške 22 percent. Sadzbu na úrovni 20 percent pritom schválil nielen Senát, ale už v novembri aj Snemovňa reprezentantov amerického Kongresu. Senát a Snemovňa reprezentantov teraz ešte budú rokovať o odstránení rozdielov medzi verziami návrhu daňového zákona, ktoré schválili. Rozdiel je napríklad v tom, že Senát schválil iba dočasné zníženie daní z osobných príjmov, a to do roku 2026, kým Snemovňa reprezentantov ráta s ich trvalou redukciou. Vyjednávania medzí Senátom a Snemovňou reprezentantov sú neverejné a mohli by byť rýchle. Prezident Trump sa vyjaril, že návrh zákona chce podpísať ešte pred Vianocami.


Kde a kedy bude zastávka pred Manderlákom stále nevedno

Zastávka pred Manderlákom bude mať 31 metrov a bude podobná zastávke Blumentál.

BRATISLAVA. Presné miesto novej zastávky medzi Námestím SNP a vyústením Laurinskej ulice, kde to Bratislavčania poznajú ako „Pod Manderlákom“, zatiaľ neurčili. Hovorkyňa hlavného mesta SR Bratislavy Zuzana Onufer informovala, že presnú polohu určí projektová dokumentácia. Nová zastávka pre vozidlá mestskej hromadnej dopravy bude viedenského typu, znamená to, že popred zastávku budú jazdiť aj autá. Termín vybudovania novej zastávky v centre mesta však stále nie je známy. Závisí to od získania súhlasných stanovísk dotknutých orgánov najmä Krajského dopravného inšpektorátu (KDI) a vydania stavebného povolenia. Stavba zastávky bude tiež závisieť od procesu verejného obstarávania na zhotoviteľa stavby. „Sú to termíny, ktoré sa riadia zákonom o verejnom obstarávaní a sú nezávislé od vôle mesta,“ spomenula Onufer. V rámci spracovania dokumentácie pre územné rozhodnutie si krajský dopravný inšpektorát (KDI) vlani v marci vyžiadal preverenie kľúčového dopravného uzla. Týka sa to križovatky na Kamennom námestí v súvislosti s výstavbou novej električkovej zastávky „Pod Manderlákom“. Podľa hovorkyne hlavného mesta si táto požiadavka vyžaduje spracovanie dopravných prieskumov a simulácií v danej lokalite, preto bolo treba posúdiť rozsah požadovaných prác. Hlavné mesto plánuje robiť dopravný prieskum tento rok na jar, dokumentáciu potom predložia na inšpektorát. Ďalej budú potrebovať aj súhlasné stanovisko inšpektorátu a dokončiť tak dokumentáciu pre územné rozhodnutie. Kým postavia novú zastávku „Pod Manderlákom“, vybudovali dočasnú zastávku električky na Námestí SNP pred Starou tržnicou. Cieľom dočasnej zastávky je pohodlnejšie prestupovanie cestujúcich na trase, ktorá spája centrum mesta s Petržalkou. Stavebné náklady na dočasnú zastávku na Námestí SNP boli približne 20-tisíc eur, vrátane osadenia zábradlia a dopravného značenia. Oba vstupy na električkové nástupište sú bezbariérové. Túto zastávku po vybudovaní trvalej zastávky pred Manderlákom zrušia, rovnako odstránia aj dočasnú zastávku na Kamennom námestí v smere do Petržalky. Zastávka pred Manderlákom bude mať 31 metrov a bude podobná zastávke Blumentál na Floriánskom námestí. Zámerom jej vybudovania je doplnenie chýbajúcej zastávky na trase medzi zastávkami Poštová-Martinus a Šafárikovo námestie, resp. Mariánska a Šafárikovo námestie.


Rapera Kellyho obžalovali zo zneužívania, sudca stanovil miliónovú kauciu

WASHINGTON. Sudca okresu Cook County v americkom štáte Illinois stanovil na sobotňajšom pojednávaní so spevákom R. Kellym, ktorého v piatok obžalovali so sexuálneho zneužitia štyroch žien, kauciu na jeho prepustenie vo výške milión dolárov. S odvolaním sa na americké médiá o tom informuje agentúra DPA. R. Kellyho v piatok obžalovali v desiatich bodoch zo sexuálneho zneužívania štyroch rôznych obetí, z ktorých tri boli neplnoleté. K týmto činom malo podľa prokuratúry dôjsť v rokoch 1998-2010. Reper sa po vydaní zatykača sám prihlásil na policajnej stanici v Chicagu. Sudca John Fitzgerald Lyke mladší tvrdenia prokuratúry označil za znepokojivé. Citoval ho denník Chicago Tribune, podľa ktorého obžaloba disponuje v súvislosti s prípadom dôkazovým materiálom v podobe spevákovej DNA. Kellyho právny zástupca Steve Greenberg v piatok povedal, že jeho klient je nevinný. "Domnievam sa, že všetky tie ženy klamú," uviedol pre televíziu CNN. R. Kelly (52), vlastným menom Robert Sylvester Kelly, patrí k najpredávanejším popovým spevákom v Spojených štátoch. Medzi jeho hity patria skladby Ignition, I Believe I Can Fly či Bump N' Grind. Je spevákom, skladateľom aj hudobným producentom, pričom v minulosti trikrát získal cenu Grammy. V roku 2002 Kellyho obvinili z účasti na natáčaní detskej pornografie, v roku 2008 ho však oslobodili spod všetkých 14 bodov obžaloby, informuje stanica BBC.


Neúspešný afganský žiadateľ o azyl v Nemecku sa zabil

Mahmúdího donútili vrátiť sa do Afganistanu po ôsmich rokoch.

KÁBUL. Neúspešný afganský žiadateľ o azyl, deportovaný 4. júla z Nemecka do vlasti, si vzal v Kábule život. V stredu o tom informovali nemenovaní afganskí predstavitelia poverení záležitosťami migrácie. Mahmúdí, 23-ročný rodák zo severnej provincie Balch, spáchal samovraždu v hoteli v afganskom hlavnom meste. Mladík sa zabil v utorok, dodali podľa tlačovej agentúry DPA predstavitelia v Kábule. Mahmúdího donútili vrátiť sa do Afganistanu po tom, čo strávil v Nemecku osem rokov, uviedol jeden z predstaviteľov. Patril k 69 neúspešným afganským uchádzačom o azyl, ktorých nútene vrátili do Afganistanu minulý týždeň. Nemecký minister vnútra Horst Seehofer v utorok poznamenal, že 69 ľudí vrátili do Afganistanu zhodou okolností práve na jeho 69. narodeniny, ale dodal, že sa to nestalo na jeho príkaz. Seehofer je kľúčovým zástancom sprísnenia nemeckého prisťahovaleckého zákona, čo v posledných týždňoch priviedlo vládu takmer až na pokraj pádu, keďže ju rozhádala práve táto otázka.


Europoslanci chcú, aby Únia riešila negatívne dôsledky výroby palmového oleja

Poslanci majú záujem na dohode o udržateľnej výrobe palmového oleja bez výrubu lesov.

BRUSEL / ŠTRASBURG. Poslanci Európskeho parlamentu (EP) v utorok prostredníctvom nelegislatívneho uznesenia vyzvali Európsku komisiu (EK), aby sa vážne zaoberala negatívnymi dôsledkami produkcie palmového oleja na životné prostredie, medzi ktoré patrí odlesňovanie či znehodnocovanie biotopov. Poslanci navrhli, aby do roku 2020 došlo k postupnému ukončeniu využívania rastlinných olejov zapríčiňujúcich odlesňovanie pri výrobe biopalív. Požadujú tiež jednotný systém certifikácie palmového oleja vstupujúceho na trh EÚ. Poslanci schválili nelegislatívny text pomerom hlasov 640 (za): 18 (proti): 28 (zdržalo sa hlasovania). "Chceme otvorenú diskusiu so všetkými aktérmi, aby sme dokázali zabezpečiť udržateľnú výrobu palmového oleja bez výrubu lesov a v súlade s dôstojnými podmienkami v oblasti ľudských práv," uviedla spravodajkyňa uznesenia česká europoslankyňa Kateřina Konečná. Podľa jej slov ide o prvé uznesenie EP k tejto otázke a je na EK, ako sa k tejto záležitosti postaví. "Nemôžeme ignorovať problém odlesňovania, ktorý ohrozuje Parížsku dohodu o zmene klímy a ciele OSN v oblasti trvalo udržateľného rozvoja," dodala Konečná. Uznesenie EP upozorňuje, že 46 percent z celkového objemu palmového oleja dovážaného na územie EÚ sa využíva na výrobu biopalív, čo si vyžaduje približne milión hektárov tropickej pôdy. Europoslanci preto vyzvali EK na prijatie opatrení, na základe ktorých by do roku 2020 došlo k postupnému ukončeniu využívania rastlinných olejov zapríčiňujúcich odlesňovanie, vrátane palmového oleja, pri výrobe biopalív. EP upozornil na to, že sú rôzne druhy certifikačných systémov podporujúcich udržateľné pestovanie palmy olejnej. Poslanci chcú zavedenie jednotného certifikačného systému, ktorý by mal zaručiť, že na trh EÚ sa dostane iba udržateľne vyrobený palmový olej. EÚ by v rámci vnútorného trhu mala zaviesť minimálne kritériá udržateľnosti pre palmový olej a výrobky, ktoré ho obsahujú, a EK by mala prijať opatrenia na zvýšenie sledovateľnosti palmového oleja dovážaného do Únie. Rovnako by exekutíva EÚ mala zvážiť uplatňovanie ciel, ktoré by odrážali skutočné náklady spojené s environmentálnou záťažou spôsobenou výrobou palmového oleja. Poslanci upozornili, že podstatná časť celosvetovej výroby palmového oleja je spojená s porušovaním základných ľudských práv a primeraných sociálnych štandardov, keď sa neraz využíva detská práca a dochádza aj ku konfliktom o pôdu medzi miestnymi komunitami a držiteľmi koncesií na výrobu palmového oleja.


Polícia kontrolovala ilegálnych cudzincov, po akcii 30 vyhostili

Skontrolovali aj objekty ako napríklad ubytovacie zariadenia či stavby.

BRATISLAVA. Polícia začiatkom tohto týždňa vykonala kontrolu zameranú na cudzincov, ktorí sa neoprávnene zdržujú na území Slovenska. Výsledkom akcie bolo administratívne vyhostenie 30 cudzincov. Informovala o tom hovorkyňa Prezídia Policajného zboru Denisa Baloghová. Policajti skontrolovali objekty ako napríklad ubytovacie zariadenia, stavby, verejné priestranstvá, ale aj vlaky, autobusy a stanice, kontrole podrobili tiež osobné i nákladné vozidlá. V Bratislave, vo Voderadoch, Tvrdomesticiach, Galante, Šali, Nových Zámkoch a Žiline našli cudzincov bez povolenia na pobyt. "Z nich 13 pochádza zo Srbska, 11 z Ukrajiny, traja sú štátnymi príslušníkmi Bosny a Hercegoviny, dvaja sú z Arménska a jeden z Turecka," vysvetlila Baloghová.


V Turecku zatknú 222 údajných Gülenových podporovateľov v armáde

Vo väzeniach sa nachádza vyše 30.000 podozrivých podporovateľov Gülena.

ISTANBUL. Turecká prokuratúra nariadila v sobotu zatknutie 222 vojakov slúžiacich po celej krajine a v tureckej časti Cypru pre podozrenie z podporovania islamského duchovného Fethullaha Gülena, žijúceho v exile v USA. Informovala o tom štátna tlačová agentúra Anadolu a následne agentúra DPA. Ankara tvrdí, že Gülen bol organizátorom nevydareného prevratu časti armády v Turecku v roku 2016. Duchovný, niekdajší spojenec tureckého prezidenta Recepa Tayyipa Erdogana, toto obvinenie odmieta. Polícia v Istanbule, 53 ďalších tureckých mestách a v spomínanej tureckej severnej časti Cypru podnikla razie, pri ktorých zatkla podozrivých. Nachádzali sa medzi nimi vojaci z pozemných, vzdušných a námorných síl, ako aj príslušníci vojenskej polície a pobrežnej stráže. Od neúspešného prevratu boli v Turecku z verejných služieb prepustené desaťttisíce ľudí. Vo väzeniach sa podľa Erdogana nachádza vyše 30.000 podozrivých podporovateľov Gülena.


Našli ho v počítačovej hre, teraz chce byť Neymarom Liverpoolu

Začínal ako obranca, dnes patrí k najlepším ofenzívnym hráčom v Európe.

BRATISLAVA. S futbalom začínal na plážach pobrežného mesta Maceió v Brazílii. Podobne ako legendárny Mario Zagallo či stopér Realu Madrid Pepe. Rodičia chceli, aby sa venoval štúdiu. Neposlúchol a v šestnástich opustil domov, aby hral futbal. Dnes patrí Roberto Firmino k najväčším hviezdam európskeho futbalu, za čo môže ďakovať aj počítačovej hre. Mama Maria i otec Jose chceli, aby ich syn zostal študovať v rodnom meste. Odmietol a v roku 2008 prestúpil do Figueirense, ktoré vtedy hralo druhú brazílsku ligu. Začínal v obrane. „Z postu krajného obrancu som sa presunul do stredu poľa. V obrane som hral v podstate až do osemnástich, pokračoval som v defenzívnej zálohe,” vysvetľoval Firmino pre Daily Mail. V druhej sezóne hral kľúčovú úlohu pri postupe klubu do prvej ligy. Vytypoval si ho nemecký Hoffenheim, kam v roku 2010 prestúpil za približne štyri milióny eur. V roku 2011 si rodičov i deväťročnú sestru pozval do Hoffenheimu. Ubytoval ich v dome, ktorý si prenajal od spoluhráča Luiza Gustava. „Moji rodičia už viac nemusia pracovať,” hovoril vtedy pre nemecké médiá. Športový riaditeľ Hoffenheimu Lutz Pfannenstiel nedávno priznal, že tínedžera objavili počas hrania populárnej počítačovej hry Football Manager. Informáciu priniesol napríklad portál Liverpool Echo. Simulácia práce futbalového trénera využíva pri tvorbe hráčskych databáz skutočných skautov, takže niektoré kluby aj takýmto spôsobom zisťujú informácie o hráčoch. „Podpísali sme tínedžera z druhej brazílskej ligy. Zaplatili sme zaňho asi štyri milióny eur. Ľudia si mysleli, že za také peniaze musí hrať priamo v prvom tíme. Báli sme sa, že to nezvládne,” priznal Pfannenstiel pre talkSport. V júni minulého roka Firmino prestúpil z Hoffenheimu do Liverpoolu za viac než 40 miliónov eur so statusom jedného z najväčších talentov. „Myslím, že to je jasné. Bol to prosto skvelý skauting,” s úsmevom dodal Pfannenstiel. V Liverpoole sa Firmino rozbiehal pomalšie, v tejto sezóne však už patrí k ťahúňom. Príležitosť dostáva na hrote, jeho súhra s Philippem Coutinhom a Sadiom Maném patrí k najlepším v Premier League. „Je to skvelý hráč so skvelým prístupom. Na hrote je prirodzený, plní ofenzívne i defenzívne úlohy a nie je sebecký. Neprekáža mu, keď nedá gól, má aj veľa asistencií,” povedal o Firminovi tréner Liverpoolu Jürgen Klopp. V Nemecku hral Firmino proti svojmu súčasnému trénerovi, Klopp bol totiž koučom Dortmundu. „Môžeme Kloppovi ďakovať za to, kde sme. Nechcem ísť nikam, pretože s Liverpoolom ešte dokážeme veľké veci. A či môže zo mňa urobiť Neymara Liverpoolu? To bude záležať iba odo mňa,” dodal Firmino.


Šéf diaľničiarov padol, Érsek robí prvé zmeny

Nominant Siete Róbert Auxt už nie je generálnym riaditeľom Národnej diaľničnej spoločnosti.

BRATISLAVA. Nový minister dopravy Árpád Érsek robí tesne po svojom nástupe prvé zmeny v rezorte. Z postu generálneho riaditeľa Národnej diaľničnej spoločnosti odvolal Róberta Auxta zo Siete. Informáciu priniesol spravodajský web aktuality.sk. Auxt bol nominantom strany Sieť a vo funkcii pôsobil za ministra Romana Brecelyho. V minulosti sa o ňom hovorilo ako novom ministrovi dopravy za stranu Sieť. Novým šéfom NDS by sa podľa informácií aktuality.sk mal stať Juraj Valent. Ten v minulosti pôsobil na Slovenskej správe ciest a bol členom predstavenstva NDS.


Nemecké železnice sa opäť stali terčom podpaľačov

Vlaky smerujúce z Berlína do Hamburgu aj Hannoveru museli odkloniť cez Magdeburg.

BERLÍN. Nemecké železnice (DB) hlásia z okolia Berlína opäť podpaľačské útoky na ich zariadenia. Plamene zasiahli podľa dostupných informácií signalizačné zariadenie na železničnej stanici Finkenkrug v spolkovej krajine Brandenbursko a vyčíňajú aj v kábelovej šachte na železničnej stanici Gross-Behnitz v rovnakej spolkovej krajine. Vlaky smerujúce z Berlína do Hamburgu, respektíve do Hannoveru museli odkloniť cez Magdeburg. Informovali o tom viaceré tamojšie médiá. Polícia kauzu intenzívne vyšetruje, jej zdroje nevylučujú politický motív, ako tomu bolo v podobných prípadoch v súvislosti so summitom krajín G20 v Hamburgu. Vtedy sa k akciám prihlásili odporcovia tejto vrcholnej schôdzky, k terajším útokom zatiaľ nikto.


Tretina nórskych fondov šla do opatrení proti zmene klímy a do zelených inovácií

BRATISLAVA. Viac ako tretina z prostriedkov takzvaných nórskych fondov (Nórskeho finančného mechanizmu a mechanizmu Európskeho hospodárskeho spoločenstva) bola v uplynulom období na Slovensku použitá v oblasti ochrany životného prostredia. Prispeli k tomu, aby bolo Slovensko lepšie pripravené na zmeny klímy a v jeho hospodárstve sa viac presadili zelené inovácie. Výsledky všetkých projektov v rámci predošlého obdobia rokov 2009 až 2014 dnes hodnotili v rámci dvoch záverečných konferencií Úradu vlády SR na bratislavskom Bôriku. Stretnutia sa zúčastnila aj veľvyslankyňa Nórskeho kráľovstva na Slovensku Inga Magistad. Ocenila, že väčšinu projektov sa podarilo zrealizovať v danom časovom rámci a s dobrými výsledkami. "Výsledok, ktorý už vidíme a ktorý sme videli pri návštevách jednotlivých projektov, považujeme za dobrý," uviedla Magistad, ktorá vyjadrila radosť, že sa vďaka projektom nadviazali viaceré bilaterálne partnerstvá s nórskymi inštitúciami. "Fungovali dobre a prispeli k výsledkom, ktoré tu vidíme," doplnila. Na programy s názvami Prispôsobenie sa zmene klímy a Zelené inovácie šlo celkovo 33,6 milióna eur vrátane financovania so štátneho rozpočtu SR. Celkovo sa zrealizovalo 70 projektov. Nórska veľvyslankyňa vyzdvihla tri projekty zamerané na prevenciu pred povodňami a suchom, realizované na strednom a východnom Slovensku, projekty na zlepšenie životného prostredia v Bratislave a vo Zvolene s názvom Zdravé mestá, ako aj grantovú schému s názvom Modré školy, ktorá bola zameraná na environmentálnu výchovu. Do tejto grantovej schémy sa zapojilo 61 škôl. V rámci druhého programu vznikol na Slovensku rad zelených pracovných miest. Boli vybudované štyri nové logistické centrá na výrobu bioenergie, u 11 výrobcov podporené zvýšenie produkcie poľnohospodárskej biomasy, vybudované boli aj dva takzvané bioreaktory. Celkovo v uplynulom období prišlo na Slovensko z nórskych fondov 80 miliónov eur. Podľa generálneho riaditeľa sekcie pre bilaterálne finančné nástroje Úradu vlády Jána Kraka šlo o dôležitú sumu. Slovensku sa podľa neho podarilo dosiahnuť čerpanie na úrovni 90 percent. "Pomocou nej sa realizovalo množstvo projektov v rôznych oblastiach života, od rekonštrukcie a revitalizácie kultúrneho dedičstva, sociálnej inklúzie, predchádzania domácemu násiliu až po projekty v oblasti životného prostredia," zhrnul Krak s tým, že snahou Úradu vlády bolo, aby sa nórske fondy stali vhodným doplnkom k fondom Európskej únie. V nasledujúcich siedmich rokoch (2014-2021) môže Slovensko počítať s celkovo 113 miliónmi eur z Nórskeho finančného mechanizmu a mechanizmu Európskeho hospodárskeho spoločenstva, informovala nórska veľvyslankyňa. Priblížila, že novou oblasťou bude oblasť regionálneho rozvoja a odstraňovania regionálnych rozdielov so zameraním sa na sociálnu inklúziu a rómsku komunitu. "V zásade na 70 percent pokračujeme v tom, čo sme robili doteraz," doplnil ju Krak s tým, že bude pokračovať podpora v oblasti revitalizácie národných kultúrnych pamiatok, životného prostredia alebo v oblasti opatrení proti rodovo podmienenému a domácemu násiliu.


Šéf thajskej junty sa stal druhý raz premiérom

Prajut sa stal prvý raz premiérom v roku 2014.

BANGKOK. Šéf thajskej junty Prajut Čan-o-Ča sa v utorok oficiálne ujal druhého premiérskeho mandátu. Stalo sa tak po tom, čo jeho zotrvanie vo funkcii podporil parlament a následne schválil aj kráľ. Prajut sa stal prvý raz premiérom v roku 2014 po vojenskom prevrate, ktorý zbavil moci zvolenú civilnú vládu. Parlamentné voľby v Thajsku sa konali naposledy v marci.Prajutova koaličná vláda zahŕňa 18 politických strán, ktorých lídri sa zúčastnili aj na utorkovej ceremónii v Bangkoku. Staronový premiér počas prejavu vysielaného naživo v televízii prisľúbil, že bude pracovať "pre dobro krajiny a obyvateľov Thajska".